Акафистник православной семьи

сост. Андрей Рогозянский

По благословению

Митрополита Санкт-Петербургского и Ладожского ВЛАДИМИРА

Рекомендовано к публикации Издательским Советом Русской Православной Церкви

© Издательство «Сатисъ», оригинал-макет, оформление, 2001

I. О преодолении скорбей и взаимных обид

Акафист Божией Матери пред иконой Ее, именуемой «Утоли моя печали»

Кондак 1

Взбранное нам и дивное избавле́ние даровася, Твой образ честны́й, преблагословенная Дево Владычице Богородице, яко избавльшеся от злых явлением его и к нему взирающе, восписуем Ти благодарственная раби Твои, Богородице, но яко иму́щая державу непобедимую, от всяких нас бед свободи, да зовем Ти: Радуйся, Радосте наша, избави нас от всякого зла и утоли наша печали.

Икос 1

Ангел множество, и вся Небесная Воинства славят Тебе, Царицу всех Богородицу, Ты же исполнила еси радости души наша милостивым явлением нам образа Твоего святаго, Богоизбра́нная Дево Владычице. К нему же кланяющеся, Тебе умиленная моления возсылаем, милосердому Твоему к нам заступлению со страхом зовуще таковая:

Радуйся, Отца Безначальнаго благословение.

Радуйся, Сына Превечнаго жилище.

Радуйся, Духа Святаго пребывание.

Радуйся, яко Тебе славят многоочитии Херувими.

Радуйся, яко Тебе похвальная приносят шестокрилатии Серафими.

Радуйся, яко Тебе вся Небесная Воинства велича́ют.

Радуйся, яко Тебе вся колена земная Матерь Божию испове́дуют.

Радуйся, яко Тобою вся вселенная веселия исполняется.

Радуйся, яко Тобою вся болезни наша исцеляются.

Радуйся, Твоими бо молитвами печали наша утоляются.

Радуйся, Твоими бо хода́тайствы вся проше́ния наша исполняются.

Радуйся, яко Тебе и Сыну Твоему и Твоей честне́й иконе благодарно покланяемся.

Радуйся, Радосте наша, избави нас от всякаго зла и утоли наша печали.

Кондак 2

Видят Тя, Богоизбранная Отроковице, вся Небесныя Силы предстоящу всегда Престолу Славы Небеснаго Царя и за Христианы к Сыну и Богу молящуюся, Небесная Царице; мы же, грешнии, на земли зряще Твою святую икону и к ней припа́дающе, Тебе радостно покланяемся, зовуще: Аллилуиа.

Икос 2

Разум пода́ждь нам, Всеусердная Предста́тельнице наша, Небесная Царице, из уст бо нас скверных, како мощно пети Твоему имени? яко благих еси нам Хода́таица, сильна́ еси вспомоществовати во всякой нами требуемой помощи, да Тебе со умиле́нием зовем сице:

Радуйся, молитвы о нас к Сыну и Богу во утешение приносящая.

Радуйся, молитвами Твоими очи наша от вечнаго рыдания избавляющая.

Радуйся, Матерними Твоими молитвами Сына и Бога на милость к нам приклоняющая.

Радуйся, молитвами Твоими праведный на нас гнев Божий утоляющая.

Радуйся, ходатайствы Твоими грехи наша прощающая.

Радуйся, помощию Твое́ю страсти наша истребляющая.

Радуйся, предстательством Твоим вре́менная наша скорби разрушающая.

Радуйся, во всяких бедах и ну́ждах нам помогающая.

Радуйся, славящих Тя всегда прославля́ющая.

Радуйся, радостию Твое́ю печали наша утоляющая.

Радуйся, непрестанное нам веселие подавающая.

Радуйся, нам райския двери отверзающая.

Радуйся, Радосте наша, избави нас от всякаго зла и утоли наша печали.

Кондак 3

Сила Вышняго осени Тя к скорому и те́плому заступле́нию верно притекающих к Тебе и честному Твоему образу покланя́ющихся, еди́ней бо токмо Тебе, Нетленней и Пречистей Богоматери, даде́ся дар всякое благое наше прошение исполня́ти, и едина Ты можеши нам помощи, елико хощеши. Тем всяк возраст славословит Сына Твоего и Бога нашего, зовы́й: Аллилуиа.

Икос 3

Иму́щи богатство милосердия неоскудное, всем концем земным простираеши руку помощи и подае́ши боля́щим исцеление, страждущим ослабу, слепым прозрение и всем вся по своей их потре́бе исполняеши. Мы же Тебе благодарно сице поем:

Радуйся, едина Мати, милосердие нам явля́ющая.

Радуйся, милости сокровище многоценное нам открывающая.

Радуйся, безчисленныя щедроты всем подава́ющая.

Радуйся, слово премудрости просящим да́рующая.

Радуйся, преспе́яние разума юным подавающая.

Радуйся, раны наша греховныя истребля́ющая.

Радуйся, праведных в райских селениих насаждающая.

Радуйся, отчаянным будущих благ Надеждо и Укрепление.

Радуйся, всех падших скоро к благодати возставля́ющая.

Радуйся, всем во всякой требуемой от Тебе помощи помогающая.

Радуйся, Радосте наша, избави нас от всякаго зла и утоли наша печали.

Кондак 4

Бурею многих бед одержимым нам всегда помога́еши, Небесная Царице, с верою прибегающим к Тебе и покланяющимся цельбоносней Твоей иконе, ейже первописанней иногда рекла еси: “С сим образом благодать Моя и сила”. И мы истинно веруем, яко послу́шаеши прошения призывающих имя Твое святое и Сыну Твоему зовущих: Аллилуиа.

Икос 4

Слы́ша Господь Твоя на Небеси о нас хода́тайства, избра́нная Пала́то Духа Святаго, исполняет Твоя прошения, мы же грешнии на земли, видевше святую Твою икону, яко светозарное солнце нам светящуюся, Тебе яко Божией Матери дерзаем глаголати:

Радуйся, солнце мысленное нам явля́ющая.

Радуйся, светом немерцающим нас просвещающая.

Радуйся, умерщвленных нас грехами оживляющая.

Радуйся, неплодным матерем ложесна разрешающая.

Радуйся, нечаянно находящих на нас злых врагов скоро прогоняющая.

Радуйся, желаемых благ всегда нас наслаждающая.

Радуйся, скоро в бедахив печалех нас утешающая.

Радуйся, верою имя Твое призывающих от нечаянныя смерти спасающая.

Радуйся, на Тя уповающим безконечный живот дарующая.

Радуйся, веру и любовь к Тебе имущих к Небеси возводящая.

Радуйся, Предстательство наше крепкое.

Радуйся, во всяких обстояниях нас защищающая.

Радуйся, Радосте наша, избави нас от всякаго зла и утоли наша печали.

Кондак 5

Боготе́чную звезду, честну́ю Твою икону Ты нам показала еси, Владычице мира, к ней же зря́ще и верою серде́чною моля́щеся, Тебе, Богородице, глаголем: Ты еси нам щит непобедимый и стена необоримая, вопиющим Ти: Аллилуиа.

Икос 5

Видеша Силы Небесныя на руку́ Твое́ю Создавшаго Своима рукама человеки и Владыку разумева́юще Его: мы же грешнии на земли зряще изображенную Тебе Пречистую Матерь Его, любезно Свои ру́це к нам простирающую, к Тебе умильно зовем:

Радуйся, на руку́ Твое́ю Огнь Божественный неопально держа́щая, Имже грехи наша попаляются.

Радуйся, на руку́ Твоею Света Неприкосновеннаго носившая, Имже ду́ши наша просвещаются.

Радуйся, врагов наших видимых и невидимых побеждающая.

Радуйся, любовь и милосердие к нам являющая.

Радуйся, ру́це Твои в поручение о нас к Богу принося́щая.

Радуйся, вход в Царствие Небесное нам отверзающая.

Радуйся, Твое́ю помощию нас защищающая.

Радуйся, Твоим ходатайством грехи наша прощающая.

Радуйся, Твоим молением печали наша утоля́ющая.

Радуйся, яко Твоим предстательством всяких благ наслаждаемся.

Радуйся, яко Тобою вся во благи́х желания наша исполняются.

Радуйся, Радосте наша, избави нас от всякаго зла и утоли наша печали.

Кондак 6

Проповедницы Богоноснии апостоли, по Вознесении Господни, при освящении храма Твоего невидимою рукою изображе́нный шаровными подобии на стене обре́тше образ Твой, Владычице, рожденному от Тебе Богу воспеша: Аллилуиа.

Икос 6

Возсияла еси премудростию от истиннаго Солнца правды, Богоизбранная Отроковице, и, лучи истиннаго Богоразумия испущающи, теми освещаеши всех верою испове́дающих Тя истинную Матерь Божию быти, вопиющих сице:

Радуйся, всех на Небеси славою Твое́ю просвещающая.

Радуйся, начало человеческаго спасения устроя́ющая.

Радуйся, ковче́же жизни на́шея, от потопа смертнаго нас сохраняющий.

Радуйся, в райских селениих жити нам да́рующая.

Радуйся, Предстательница наша к Богу, мир спасающая.

Радуйся, в беда́х сущих скоро заступающая.

Радуйся, всякия болезни человеческия, телесныя и душевныя, исцеляющая.

Радуйся, немым и косноязычным словеса отверза́ющая.

Радуйся, всякаго блага прося́щим у Тебе Пода́тельнице.

Радуйся, учение благодати всем источа́ющая.

Радуйся, тем всякий чин и возраст довольно услаждающая.

Радуйся, всех благия желания исполняющая.

Радуйся, Радосте наша, избави нас от всякаго зла и утоли наша печали.

Кондак 7

Хотя́ долготерпеливый Всевидец Господь явити Своего человеколю́бия и щедрот бездну, избра́ Тебе Себе в Матерь, милости неисчерпа́емый Источниче, да аще кто праведным судом Божиим осуждения досто́ин, Твоим всемощным хода́тайством сохране́н будет и Сыну Твоему и Богу нашему велегла́сно зове́т: Аллилуиа.

Икос 7

Дивна показал еси дела Твоя в Пречистей Матери Твоей, Господи, и ди́вну даровал еси нам Ея икону, паче лучей солнечных просвещающую людей, яко Самую зрящих Богородицу, и верою сердечною от души любовию вопию́щих таковая:

Радуйся, икону Твою на земли, яко облак всем распростирающая.

Радуйся, тою паче наде́яния милосердое к нам заступление являющая.

Радуйся, Твое́ю иконою источники чудес всюду источающая.

Радуйся, явлением Твоея иконы вся люди просвещающая.

Радуйся, тою новое знамение благодати в Церкви являющая.

Радуйся, яко, на икону Твою взирающе, Самой Тебе, истинней Богородице, покланяемся.

Радуйся, иконою Твое́ю, яко столпом огненным, мрак греха отгоняющая.

Радуйся, тою печали наша утоляющая.

Радуйся, Церковь освятившая тоя́ явлением.

Радуйся, яко мы грешнии сохраняемся Твоим заступле́нием.

Радуйся, вре́тище скорби на́шея растерза́ющая.

Радуйся, вечною радостию нас одевающая.

Радуйся, Радосте наша, избави нас от всякаго зла и утоли наша печали.

Кондак 8

Странну и преславну в Церкви явльшуюся, святую Твою икону Ангели воспе́ша, апостоли прославиша, лик святителей поклонишася, мы же грешнии, припадающе, ожидаем Твоея́ великия и богатыя милости, с веселием вопиюще: Аллилуиа.

Икос 8

Всеми вышними и нижними влады́чествуяй Господь, видев Тя Матерь Свою всегда предстоя́щу Ему и со умилением Ему приносящу моление о нас грешных, обеща исполните вся прошения Твоя. Мы же гре́шнии, надеяся на Твоя Матерния о нас молитвы, благодарственная Тебе приносим сице:

Радуйся, с Сыном Твоим и Богом вечно царствующая.

Радуйся, Емуже всегда о нас моления принося́щая.

Радуйся, всех к Тебе прибегающих Твое́ю милостию покрывающая.

Радуйся, всех Радосте, печали наша утоляющая.

Радуйся, примирение наше с Богом соде́лавшая.

Радуйся, Бога и человека соединившая.

Радуйся, спасение человеческое устроившая.

Радуйся, прародительнаго греха клятву разрушившая.

Радуйся, смертное наше естество безсмертием просветившая.

Радуйся, жестокость сердца нашего умилившая.

Радуйся, отчаянных к Богу возводящая.

Радуйся, сосуды смертныя, на нас уготованная, сокрушившая.

Радуйся, Радосте наша, избави нас от всякаго зла и утоли наша печали.

Кондак 9

Все естество ангельское похвальныя песни приносит Тебе, Божией Матери и Заступнице всех припадающих Тебе и просящих Твоея́ помощи, яко твердым и крепким Твоим предстательством праведных весели́ши, грешных заступаеши и от бед избавля́еши, и печали утоляеши, и молишися о всех верою зовущих: Аллилуиа.

Икос 9

Ветия многовещанныя, я́ко рыбы безгласныя, недоуме́ют хвалити славный, Владычице, иконы Твоея́ праздник, ниже́ от скверных устен наших приноси́мыя Ти похвалы достойны, оба́че неисче́тныя благодеяния, иконою Твое́ю нам явля́емыя, видевше, душею и сердцем радующеся, Тебе глаголем:

Радуйся, от глада нас хлебом жизни питающая.

Радуйся, от губительства смертнаго безсмертием нас соблюда́ющая.

Радуйся, от труса греховнаго нас сохраняющая.

Радуйся, от потопа смертнаго рукою Твое́ю крепкою нас избавля́ющая.

Радуйся, от огня росою молитв Твоих нас восхищающая.

Радуйся, от бед сильным Твоим предстательством нас защищающая.

Радуйся, от меча силою Твоею нас охраняющая.

Радуйся, от нашествия иноплеменник нас спасающая.

Радуйся, от междоусобныя брани истинным миром нас огражда́ющая.

Радуйся, от смертноносныя раны прибегающих к Тебе исцеляющая.

Радуйся, от належащаго праведнаго преще́ния Божия Твоим молением нас свобождающая.

Радуйся, от всякия нас язвы Твоим честны́м хода́тайством изымающая.

Радуйся, Радосте наша, избави нас от всякаго зла и утоли наша печали.

Кондак 10

Спасти хотя род человеческий от прелести вражия, Человеколюбец Господь Тебе, Матерь Свою, дарова земным на помощь, глаголя: “Сы́нове челове́честии, се Мати Моя Покров и Прибежище вам да будет, печальным Утеше́ние, скорбящим Радование, обидимым Заступнице”, да всех из глубины греховныя воздвигнет, вопиющих: Аллилуиа.

Икос 10

“Царю́ Небесный, – тако молит за ны всегда Небесная Царица, – приими всякаго человека, славящаго Тя и призывающаго Имя Твое, иде́же бывает память Святому Имени Твоему, и прославляющих Мя Имене Твоего ради, и не отри́ни их от лица Твоего, но благоволи в них и приими́ от них всякое моление, и всех от бед избави”. Мы же грешнии, надеющеся на Твоя Ма́терния молитвы, зовем сице:

Радуйся, яко Ты молитвенница наша к Богу те́плая.

Радуйся, яко Ма́терняя Твоя молитва много может, Владыку умилостивля́ющая.

Радуйся, отчаянных Надеждо́, печали их утоляющая.

Радуйся, благодатию Твое́ю наше недостоинство осиява́ющая.

Радуйся, нашу скверну чистотою Твое́ю очищающая.

Радуйся, моления наша благоуханием Твоим исправляющая.

Радуйся, бре́ние наше тленное в нетле́ние обращающая.

Радуйся, неможе́ние наше врачу́ющая.

Радуйся, вся наша болезни душевныя и телесныя исцеляющая.

Радуйся, нашедший на нас облак страсте́й, ско́рбей и печалей скоро разгоняющая.

Радуйся, сильным Твоим прошением вся полезная дарующая.

Радуйся, Радосте наша, избави нас от всякаго зла и утоли наша печали.

Кондак 11

Пение всеумиле́нное приими от нас, Небесная Царице, и молитву, приносимую Тебе, Дево Богородице, услыши: к Тебе бо в напастех, скорбех и печалех прибегаем и пред Тобою в бедах наших слезы проливаем, и молим: утоли наша печали, и приими́ сию жертву Твоих рабов, зовущих: Аллилуиа.

Икос 11

Светоприе́мная свеща истиннаго Света сущих на земли́ я́вльшися, ду́ши просвещаеши чту́щих Твоея́ иконы явле́ние и к разуму Божественному наставля́еши, поющих Ти сицевая:

Радуйся, свеще́ неугасимая огня невещественнаго, нас просвещающая.

Радуйся, заре́ незаходимаго Света Божественнаго, нас озаряющая.

Радуйся, Солнце правды, нас облистающее.

Радуйся, источник жизни райския нам источающая.

Радуйся, Мати Света истиннаго, благочестивых души просвещающая.

Радуйся, Мати всех Бога, озлобленных всех ду́ши утешающая.

Радуйся, Тя на помощь призывающих и имя Твое славящих спасающая.

Радуйся, уповающим на Тя живота непостыдный конец дарующая.

Радуйся, всем родом, Тя Матерь Божию почитающим и Богородицу именующим, непрестанно помогающая.

Радуйся, осенением святыя Твоея иконы злых духов мечтания от нас прогоняющая.

Радуйся, во внезапных на нас находящих скорбех и печалех скоро нас утешающая.

Радуйся, всему миру радость да́рующая.

Радуйся, Радосте наша, избави нас от всякаго зла и утоли наша печали.

Кондак 12

Благодать Божественную испроси нам у Небеснаго Владыки Сына Твоего и Бога, и простри нам руку помощи, и молитвами Твоими утоли наша печали, покрый нас кровом крилу́ Твое́ю, отжени́ от нас всякаго врага и супостата, умири́ нашу жизнь, да не поги́бнем лю́те, но приими́ нас в вечныя кровы, Покровительнице наша, да радующеся Тебе зовем: Аллилуиа.

Икос 12

Пою́ще Тя, державную Помощницу, хвалим Тя и, моля́щеся Тебе со умилением, веруем и исповедуем, яко испросиши блага́я временная и вечная воспевающим Ти:

Радуйся, молитвами Твоими весь мир спасающая.

Радуйся, всю вселенную хода́тайством Твоим заступа́ющая.

Радуйся, православным на ва́рвары победы подавающая.

Радуйся, нашествия на христиа́ны иноплеме́нных побеждающая.

Радуйся, в вере благочестивыя сохраняющая.

Радуйся, непочитающих иконы Твоя святыя, яко прах от лица земли развевающая.

Радуйся, покланяющимся иконе Твоей и Тя на помощь призывающим, и в печалех бедствующим скоро помогающая.

Радуйся, нас грешных ко спасению и восприятию благ вечных наставляющая.

Радуйся, безконечнаго царствия у Сына Твоего и Бога нашего всем нам испрошающая.

Радуйся, верным безконечную жизнь дарующая.

Радуйся, всем во всякой потребе вся полезная и благая подавающая.

Радуйся, Радосте наша, избави нас от всякаго зла и утоли наша печали.

Кондак 13

О Всепе́тая Мати, Небесная Царице и Владычице, Дево Богородице, рождшая всех святых Святе́йшее Слово, ны́нешнее прие́мши приноше́ние, утоли наша печали и избави нас от всяких напастей, бед, скорбе́й и вечнаго осуждения, и гряду́щаго изми мучения, и сподоби нас рабов Твоих в вечных райских селениях водворитися, зову́щих: Аллилуиа.

Этот кондак читается трижды, затем 1-й икос: «Ангел множество…» и 1-й кондак: «Взбранное нам и дивное избавление…»

Молитва

Дева, Владычица Богородица, паче естества и слова родившая Единородное Божие Слово, Творца и Владыку всей видимой и невидимой твари, Единаго от Троицы Бога, Бога и Человека, соделавшаяся обителию Божества, вместилищем всякой святыни и благодати, в котором, по благоволению Бога и Отца, при содействии Святаго Духа, телесно обитала Полнота Божества, несравненно превознесенная боголепным достоинством и преиму́ществующая пред всякою тварию, Слава и Утешение, и неизреченное веселие Ангелов, царственный венец апостолов и пророков, преесте́ственное и чудное мужество мучеников, Поборнице в подвигах и Подательнице победы, уготовля́ющая подвижникам венцы́ и воздая́ния вечныя и боголе́пныя, превысшая всякой чести, честь и слава преподобных, непогреши́тельная Путеуказательнице и Наставнице безмолвия, дверь откровений и духовных таин, Источниче Света, врата вечной жизни, неистощимая река милосердия, неисчерпаемое море всех боголе́пных дарований и чудес, Тебя просим и Тебя умоляем, сострадательнейшую Матерь человеколюбивого Владыки, будь милостива к нам, смиренным и недостойным рабам Твоим, воззри благосе́рдно на пленение и смирение наше, уврачу́й сокруше́ния душ и телес наших, разсе́й видимых и невидимых врагов, буди для нас, недостойных, пред лицем врагов наших крепким столпом, бранным оружием, сильным ополчением, воеводою и непреоборимою Поборницею, покажи ныне на нас древния и чудныя милости Твоя, да познают беззаконнии врази наши, что Сын Твой и Бог един есть Царь и Владыка, что Ты воистину Богородица, родившая по плоти истиннаго Бога, что все Тебе возможно, и чего ни восхощешь, Владычица, имеешь силу все сие совершить на Небеси и на земли, и на всякое прошение даровать что кому полезно: больным здравие, сущим на мори тишину и доброе кораблепла́вание.

Путешествующим спутеше́ствуй и охраняй их, пленных спасай от горького рабства, утешай печальных, облегчай нищету и всякое другое телесное злострадание; всех свобожда́й от душевных недугов и страстей, невидимыми Твоими предста́тельствами и внуше́ниями, дабы́, богоугодно и непреткнове́нно совершив путь сей временной жизни, улучили мы чрез Тебя и оные вечная блага в Царствии Небеснем.

Верных, почте́нных страшным именем Единороднаго Сына Твоего, упова́ющих на Твое предста́тельство и на милость Твою и во всем имеющих Тебя своею Хода́таицею и Поборницею, укрепляй невидимо против окружающих врагов, разсей облак уныния, облега́ющий души их, избави их от душевнаго обстояния и подай им светлое благодушие и радость, возставив мир и безмяте́жие в сердцах их.

Спаси молитвами Твоими, Владычице, сию Тебе преимущественно посвяще́нную паству, весь, град и страну, от глада, земли трясения, потопле́ния, огня, меча, нашествия иноплеменников, междоусобной брани, и всякий праведно подвигшийся на нас гнев отврати, по благоволению и благодати единороднаго Сына и Бога Твоего, Ему́же подобает всякая слава, честь и поклонение, со Безначальным Его Отцем, с Сове́чным и Животворящим Его Духом, ныне и присно, и во веки веков. Аминь.

О иконе Божией Матери «Утоли моя печали»

Икона Божией Матери «Утоли моя печали» была принесена в Москву казаками в 1640 году, в царствование Михаила Феодоровича. Письменные свидетельства о ней, хранившиеся в храме святителя Николая, что в Пупышах в Замоскворечье, уничтожены пожаром 1771 года, но сам образ Богоматери остался невредимым. По преданию, икона явилась во сне одной знатной женщине, жившей вдали от Москвы и тяжело страдавшей от расслабления всего организма, особенно рук и ног. Во сне же она услышала голос, обещавший ей исцеление, если она найдет в Москве, в храме святого Николая, икону Богоматери с надписью: «Утолимояпечали». После долгихпоисков икону нашли на колокольне, и после расчистки больная узнала в ней образ, явившийся ей во сне и, хотя руки ей уже не повиновались, смогла перекреститься и исцелилась.

Изображение на иконе представляет Богоматерь, приложившую левую руку к голове, немного склоненной вправо. Она придерживает стопы Младенца, держащего в руках развернутый свиток с надписью: «Суд праведен судите, милость и щедроты творите кийждо ко искреннему своему; вдовицу и сиру не насильствуйте и злобу брату своему в сердце не творите».

Смысл названия иконы объясняется в песнопениях и молитвах, которые составлены в ее честь. Праздничный кондак Пресвятой Деве Марии кончается словами: «Радуйся, Радосте наша, избави нас от всякаго зла и утоли наша печали», являющимися в то же время и припевом акафиста. Название «Утоли моя печали» есть не что иное, как молитва к Божией Матери об избавлении от болезнейи скорбей телесных и в особенности душевных, то есть греховных страстей, обуревающих сердце человека.

II. О мире между супругами

Акафист святым мученикам и исповедникам Гурию, Самону и Авиву Кондак 1

Избраннии страстоте́рпцы Христовы и мужественнии испове́дницы святыя веры Его, от руки Вседержителя приявшии венцы победы и со ангелы предстоя́щии Его престолу, песньми восхваляем вы с верою и усердно к помощи вашей прибегающе, молим вы с любовию, молитвами вашими от всяких нас бед и скорбей свободите, да зовем вам:

Радуйтеся, страстотерпцы Христовы Гу́рие, Самоне и Ави́ве, честнаго супружества христианскаго покрови́телие.

Икос 1

Ангелов сожи́телие и человеков заступницы воистину яви́лися есте́, мученицы достохвальнии, благоволе́нием всех Творца Христа Бога, Его же возлюбили есте́ даже до крове во исповедании непоколеби́мом. Темже приимите от нас сия хваления:

Радуйтеся, зве́зды пресветлыя благочестия;

Радуйтеся, светила, во тьме нечестия преславно возсия́вшии.

Радуйтеся, зловерия идольскаго обличи́телие;

Радуйтеся, веры христианския небоя́зненнии проповедницы.

Радуйтеся, Евангельскаго учения добрии послу́шателие;

Радуйтеся, закона Господня теплейшии хранителие.

Радуйтеся, страстотерпцы Христовы Гу́рие, Самоне и Авиве, честнаго супружества христианскаго покровителие.

Кондак 2

Видяще Христос Господь добродетельное житие ваше, святии Гурие, Самоне и Авиве, имже яко светила не́цыи во граде Едессе просия́ли есте́, сподоби вы за имя Его чашу страданий испити и тем прискорбным и узким путем вни́ти в Царствие Его, идеже ныне со ангелы и всеми святыми водворяетеся, поюще Богу: Аллилуиа.

Икос 2

Разум богопросвеще́нный дарова́ся вам, святии мученицы, имже ясно проразуме́ли есте́ тщету душепагубную зловерия идольскаго, и онаго уклони́тися, Христа же взыскати потщилися есте вседушно. Темже взываем вам:

Радуйтеся, блаженнии последователие Христовы;

Радуйтеся, любителие заповедей Его прейскреннии.

Радуйтеся, кри́ни благоуханнии рая́ превы́шняго;

Радуйтеся, цвети прекра́снии вертогра́да Иисусова.

Радуйтеся, богатство земное ни во что же вмени́вшии;

Радуйтеся, стяжания тленная, яко сор вменившии.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 3

Сила Вышняго укрепи́ вы на подвиг страдальческий, исповедницы святии, егда́ бо к нечестивому иге́мону Антони́ну приведе́ни бы́сте, яко наставницы прочиих христиан града Едессы, с радостным лице́м предста́сте пред мучителем, дерзновенно исповедывая веру Христову и вдохновенно поя Ему: Аллилуиа.

Икос 3

Имея зловерием потемне́нная очи душевныя, не восхоте́ иге́мон Антони́н приникнуть в разум слове́с ваших Божественных, но пе́рвее словесы ласкательными искуша́ше вы, святи́и, желающе от Христа вы отвратити, но видя вы в вере и исповедании Христове непреклонны, в темницу прочную вве́рже вы. Мы же ублажа́юще вы, глаголем:

Радуйтеся, Христа вседушно возлюбившии;

Радуйтеся, за имя Его в темницу мрачную вве́ржении.

Радуйтеся, апостолом поревнова́вшии;

Радуйтеся, учения Христова проповедницы немолчнии.

Радуйтеся, благовестия Евангельскаго уста благоглаголивая;

Радуйтеся, словеса жизни вечныя провещавающии.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 4

Буря злобы и лютости прийде на вы, святии исповедницы Гурие и Самоне, егда вместо иге́мона Антони́на при́йде в Едессу по повелению царе́ву искореняти тамо веру Христову правитель области тоя́ Музаний, сей бо вы, яко агнец незлобивых, покушашеся му́ками отвратити от Христа ко своему нечестию, но ничтоже успе́, вы бо среди мучителей Христа воспевали, немолчно зовуще: Аллилуиа.

Икос 4

Слышав увещательныя ваша глаголы, мучитель ваш Музаний, аспиду глухому уподобяся, сугубыми ранами уязвлях тела ваша многотерпеливыя, Гурие, Самоне святии, яко не быти на них места цела и неуя́звлена. Дивя́щеся убо величеству терпения вашего, зовем вам:

Радуйтеся, учителие благочестия;

Радуйтеся, посрамителие нечестия.

Радуйтеся, ранами, яко у́тварьми многоценными, украше́ннии;

Радуйтеся, кровию вашею, яко багряницею, облече́ннии.

Радуйтеся, страданием сочетавшиеся Христу, ради нашего спасения распятому;

Радуйтеся, ликовству́ющии ныне в чертозе небеснаго Домовладыки.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 5

Богому́дрим проповедником апостолом, за имя Христово радостно муки и раны приемши, подражали есте́ во страдании вашем, Гурие и Самоне, вопия сопротив мучащих вы: Христа чтем, Его единаго любим и умре́ти за Него прийскренне желаем, да с Ним живем во веки, зовуще: Аллилуиа.

Икос 5

Видевше вас злочестивый мучитель Музаний непреклонны и непобедимы исповедники Христовы, суди вы на ме́чное усечение, понеже ведоми, Господа моляше в мире прияти души ваша и тако добльственно течение свое скончавши, прешли есте к обителем небесным, от нас же земных слышите похвалы сия:

Радуйтеся, исповедницы Христовы непобедимии;

Радуйтеся, адаманты терпения крепчайшии.

Радуйтеся, за прелюбезнаго вам Иисуса души свои положившии;

Радуйтеся, за пресладкое имя Его под меч острый безстрашно главы своя подклони́вшии.

Радуйтеся, чудотворе́ния благодатию от Господа обогащеннии;

Радуйтеся, целеб пода́телие всеблаги́и.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 6

Проповедником и подражателем жития вашего, святии Гурие и Самоне, по летех мнозех во граде Едессе бысть диакон некий именем Ави́в, сей бо егда нечестивый царь Лики́ний воздви́же гонение на христианы, мужественне увещеваше вся верующия во Христа в Едессе не устрашатися грядущих испытаний, но доблественно подража́ти в исповедании святыя веры святым мучеником Гурию и Самону и невозбра́нно пети Богу: Аллилуиа.

Икос 6

Свет славы небесныя осия́ лице твое, свя́те Ави́ве, егда самозва́н вда́лся еси в руки мучителей, ищущих тя по повелению иге́мона Лики́ния, и представши пред ним, мужественно исповедал еси себе быти христианином и исповедником святыя веры, подобяся сим прежде пострадавшим Гурию и Самону, за сие приими купно с ними похвалы сия:

Радуйтеся, Бога вышняго победоноснии служи́телие;

Радуйтеся, веры Христовы громогласнии исповедницы.

Радуйтеся, идольския прелести дерзновеннии обличителие;

Радуйтеся, славы Божия неустраши́мии пропове́дателие.

Радуйтеся, скорбящих всежелательное утеше́ние;

Радуйтеся, нищих изобильное богатство.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 7

Хотящу нечестивому Ликинию от истинныя во Христа веры тя, святе Ави́ве, отвратити, многоразличными му́ками удручаше святое и многотерпели́вое тело твое, их же ты мужественно претерпел еси, поя Сладчайшему Господу Иисусу: Аллилуиа.

Икос 7

Новыя козни противу тебе, свя́те Авиве, измышляя, злочестивый мучитель ничтоже в них успе́ во еже отвратити тя от святыя веры во Христа, и в безсильной ярости су́ще, осуди тя на сожжение во огни, ты же, славне, возблагодарив Бога, с радостным лицем поте́кл еси к месту казни своея́, провождаемый материю своею и прочими сродниками и знаемыми, горце плачущими и рыдающими, их же ты увещевал еси не плакати, но паче радоватися, яко ко Христу гряде́ши, идеже будеши непрестанно молитися о них, и тако их уте́шив и дав им последнее целование, с молитвою вни́де в пламень огненный, иде́же вскоре предаде́ дух свой Господу и, о дивное чудо, егда огнь погасе́, обре́теся тело твое, святе страстотерпче, цело и невредимо, еже мати твоя со сродники своими прие́мши и ми́ром святым помазавши, погребоша тя при гробе прежде пострадавших мучеников Гурия и Самона, взывающе к вам, святии исповедницы, сице:

Радуйтеся, града нашего Едессы похвало́ и утверждение;

Радуйтеся, и всея вселенныя славо и похвале́ние.

Радуйтеся, многообразныя болезни за Царя Христа Бога претерпевшии;

Радуйтеся, яко пред лицем человеческим аще и муку прия́ли есте́, упование же ваше безсмертия исполнено есть.

Радуйтеся, яко вами от многих ран грешнии исцеляются;

Радуйтеся, яко призывающих вы на помощь милостивно скораго посещения сподобля́ете.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 8

Странно есть ви́дети ме́ртвенная тела ваша, святии Гурие, Самоне и Авиве, во гробе лежаща и недуги многообразныя врачующа: но веруем несомненно, яко мощами вашими, аще и в Едессе почиваете, но духом вашим зде с нами пребываете, предстоящими пред святою иконою вашею, на ню́же с верою взирающе, Христу, тако вас прославльшему, немолчно вопием: Аллилуиа.

Икос 8

Вси в вышних есте́, угодницы Божии, во светлости святых торжеству́ете, и наслаждаетеся неизреченных благ небесных: ве́мы же, яко и нас земны́х и пе́рстных не забываете, но от горних высот милостивно к нам приникаете, подвизая нас чествовати вас сими похвалами:

Радуйтеся, благочестия утверждение;

Радуйтеся, православия похвала́.

Радуйтеся, многострадальныя розги винограда Христова;

Радуйтеся, граждане горняго града Иерусалима Небеснаго.

Радуйтеся, царствия Христова наследницы;

Радуйтеся, вечныя блаженныя жизни сопричастницы.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 9

Вси ангелы небесныя восприяша вы радостно во обители райския, страдальцы богомудрии Гурие, Самоне и Авиве, иде́же святыя ваша души, огнем страданий искуше́нныя, почесть победную восприя́ше от Христа Бога нашего, победнаго Мздовоздаятеля подвизающихся за имя Его святое на земли: прославляя бо их на небеси́, с горними вои у престола Своего предстояния сподобляет, идеже поется Ему немолчно песнь: Аллилуиа.

Икос 9

Вити́йством злочести́вым и прельщением лукавым неуловле́ны пребы́ли есте́, страстотерпцы святи́и, изволивше паче умрети, не́же Христа и веры Его святыя отрещи́ся: темже яко доблих исповедников Христовых ублажаем вы, зову́ще:

Радуйтеся, пречудное мужество явившии;

Радуйтеся, яко просвеще́ни бысте заре́ю Пресвятаго Духа.

Радуйтеся, яко страх малодушный от себе отрясли́ есте́;

Радуйтеся, яко щитом веры огради́лись есте́.

Радуйтеся, скории помощницы всех в скорбех сущих;

Радуйтеся, быстрии услы́шателие всех просящих заступления вашего.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 10

Спастися нам прейскренне желая, моли́теся за ны горе́ у Престола Божия, страдальцы Христовы Гурие, Самоне и Авиве, и вашими молитвами пособствуйте нам в странствии многотруднем земнаго жития, еже в покаянии и благочестии скончати, да сподобимся купно с вами воспевати Христу Богу: Аллилуиа.

Икос 10

Сте́ну защище́ния обре́те в вас, святии исповедницы, девица оная, коварне похищенная готфянином не́киим, иже прия́т ю от матере ея́, в поручители призвавши вас, святии. Воспоминающе сие, к вам умильне глаголем:

Радуйтеся, под кров свой всех беззащитных милостивне приемлющии;

Радуйтеся, защито и покрове всех в бедах сущих.

Радуйтеся, оной в бедствие впадшей девицы, скоропомощнейшие заступницы;

Радуйтеся, злой умысл онаго готфянина скоро пресекшии.

Радуйтеся, клятвопреступления супружеской верности грознии наказателие;

Радуйтеся, оставленных и зле обманутых мужьями жен защитницы.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 11

Пение похвальное принесе́ вам оная девица, егда вы, святи́и, скороте́чне представисте ю по возду́ху из страны готфской, иде́же она бысть заключена неверным готфянином во гробе живой сущей, в храм ваш во Еде́ссе, поставивше ю живу и невредиму у раки мощей ваших, идеже припадши, со слезами взываше: Аллилуиа.

Икос 11

Светом чудес дивных и преславных осияваеми, святии Гурие, Самоне и Авиве, покровителями и защитниками супружеския верности и чистоты, от православных христиан по достоянию ублажаетеся, ибо дивною помощию и заступлением оной древле отрокови́цы, вверженной неверным и злоковарным мужем в гроб на смерть горькую, немолчно призывавшей вы на помощь, я́ве всему миру показали есте́, яко дана вам от Бога благодать заступати и охраняти супружескую верность и чистоту, те́мже от нас приими́те сия́ похвалы́:

Радуйтеся, благочестивых супругов христианских небеснии покровителие;

Радуйтеся, неверных и коварных мужей и жен, оскверняющих чистоту христианскаго брака, грознии наказателие.

Радуйтеся, яко вашими молитвами невернии супруги на путь истинной семейной жизни наставляются;

Радуйтеся, яко вашею небесною помощию нарушители брачных обетов в разум истины приходят.

Радуйтеся, оставленных супругов блазии уте́шителие;

Радуйтеся, незримии воспитателие оставленных детей сих супружеств.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 12

Благодать дана вам от Бога, святии мученицы Гурие, Самоне и Авиве, покрывати и охраняти святость христианских брачных союзов. Темже молим вы, угодницы Божии, ходатайствуйте пред Господом Богом, да мир, союз и любовь всегда пребывают среди супругов христианских и да в разум истины прийдут заблудшии супруги, да мы вси радостно воззовем о сем: Аллилуиа.

Икос 12

Поюще вашу страдальческую кончину, прославляем множество чудес, яже источили есте́ от святых мощей ваших и чудотворных икон ваших, се бо и ныне предстоя пред святою иконою вашею, усердно молим вы, святии мученицы и исповедницы Гурие, Самоне и Авиве, да царит среди супругов христианских мир, любовь и согласие, да процветает среди них благочестие и чистота, да исчезнут среди них распри и несогласия, да прославля́юще ваше милостивое и скорое заступление, усердно благодарим Бога, и вам тако зовем:

Радуйтеся, отра́до и утешение супружеств благочестивых;

Радуйтеся, незримо охраняющии целомудренно живущих в браце.

Радуйтеся, яко вашим наставлением заблудшии супрузи свыше вразумляются;

Радуйтеся, яко вновь среди сих заблудших супругов, вашими молитвами, любовь и согласие водворяются.

Радуйтеся, согрешающих супругов исправление;

Радуйтеся, заблудших мужей и жен блази́и наставницы.

Радуйтеся, страстотерпцы Христовы Гурие, Самоне и Авиве, честнаго супружества христианскаго покровителие.

Кондак 13

О святи́и сла́внии и добропобе́днии му́ченицы и испове́дницы Гу́рие, Самоне и Ави́ве, милостивно прие́мше сие малое моление наше, умоли́те Царя царствующих и Господа господствующих, Христа Бога нашего, избавити нас от всякия беды, скорби, нужды и напасти в жизни сей: наипаче же святыми молитвами вашими да пребывает среди супружеств христианских мир, любовь и единомыслие, да приидут в разум истины и облагоразу́мятся живущии в разделении заблудшие супрузи и да вновь, позабыв вся прежняя и простив по христиански друг друга, соединятся, прославляюще вас, благих покровителей и заступников, всегда зовуще прославльшему вы Господу: Аллилуиа.

Этот кондак читается трижды, затем 1-й икос: «Ангелов сожителие…» и 1-й кондак: «Избраннии страстотерпцы Христовы…»

Молитва

О святии мученицы Христовы и исповедницы неустраши́мии Гу́рие, Самоне и Ави́ве. Услышите нас, пред святою иконою вашею молящихся и просящих вашея помощи и заступления. Дана бо вам благодать от Бога, святи́и уго́дницы Его, быти покровителями и защитой благочестивых супругов христианских, сего ради днесь прославля́юще память мученическия кончины вашея, усердно просим вы: молите Христа Бога нашего, да пребывает среди супругов христианских незыблемо мир, согласие, взаимная любовь и верность, да процветает среди них благочестие и чистота.

Заблудших же супругов и оставльших друг друга, вашими святыми молитвами вразумите и на путь истины их, заблудших и в ожесточении друг к другу живуших, наставите и вновь к доброму христианскому житию совокупи́те. Ей, угодницы Божии, молитеся паки да не погибнем во гресе́х наших, приимите сей глас моления нашего. Да выну вашими молитвами и предстательством охраня́емии, прославим Господа Иисуса Христа, Емуже подобает всякая слава, честь и поклонение со Безначальным Отцем и Пресвятым Духом, во веки веков. Аминь.

О святых мучениках и исповедниках Гурии, Самоне и Авиве

Однажды один воин-гот, посланный на службу в Едессу, взял в супруги благочестивую девушку Евфимию. Перед этим он поклялся ее матери Софии у гробницы мучеников Гурия, Самона и Авива, что не сделает супруге никакого зла, никогда не оскорбит ее, но будет любить и почитать. По окончании службы в Едессе он взял Евфимию с собой и возвратился на родину. Впоследствии оказалось, что он обманул ее: на родине у него была жена, и Евфимия стала ее рабыней. Много издевательств и унижений пришлось претерпеть Евфимии. Когда у нее родился ребенок, то ревнивая готчанка отравила его. Евфимия обратилась с молитвой к святым мученикам Гурию, Самону и Авиву – свидетелям клятвы обманщика, и Господь избавил Евфимию от страданий и чудодейственно перенес ее в Едессу, где она встретилась с матерью. Через некоторое время готаклятвопреступника вновь послали на службу в Едессу. Весь город узнал о его злодеянии, обличенном Софией, и, по приказу правителя, гот был казнен.

Отсюда составилось верование прибегать к Гурию, Самону и Авиву в случае неверности мужа. Верованиеэто, выражаемое замужними женщинами в столь частых молебнах этим святым, конечно, оправдывается и новыми опытами помощи им со стороны призываемых святых.

Прославляя святых мучеников в акафисте, Святая Церковь обращается к ним: «Радуйтеся, Гурие, Самоне и Авиве, честнаго брака небеснии покровителие».

Память святых Гурия, Самона и Авива совершается 28 ноября (15 ноября по церковному календарю).

III. О супружеском неплодстве

Акафист святым и праведным Богоотцем Иоакиму и Анне

Кондак 1

Избра́ннии от человеческого рода прародителие Христовы, рождшии Преблагословенную Богоотрокови́цу, из Нея́ же по плоти Сын Божий роди́ся, святии и праведнии Богоотцы Иоаки́ме и Анно! Яко имущии дерзновение ве́лие ко Христу Богу, и вы́ну предстоящии престолу Его Небесному, Тому прилежно моли́теся от бед нам изба́витися, да вы́ну зовем вам: Радуйтеся, святии, и праведнии Богоотцы Иоаки́ме и Анно.

Икос 1

Ангел предста́тель послан бысть к вам от Бога, святии и праведнии Богоотцы Иоакиме и Анно, егда́ о безплодии своем ов у́бо в пустыни, ова же в саду своем се́товасте, к Богу молитву возносяще, и та́ко благовестие радостное принесе́ безплотный, яко роди́ти и́мате Дщерь Преблагословенную, о Ней же возблагословится весь род человеческий, с ним же и мы вам радостное приносим хваление:

Радуйтеся, корене Давидова стопроцветшия розги винограда животнаго;

Радуйтеся, родшии Дщерь, от всех родов Преблагословенную.

Радуйтеся, воплощшагося Сына Божия прародителие всечестни́и;

Радуйтеся, таинства от века утаеннаго проявителие всеизряднии;

Радуйтеся, утехи израилевы ближайшии по плоти сродницы;

Радуйтеся, обетованнаго миру Спасителя единокровнии ю́жицы.

Радуйтеся, святии и праведнии Богоотцы́ Иоакиме и Анно.

Кондак 2

Видев себе святый Иоаким, во храме Иерусалимстем безплодия ради от архиерея уничиженна, зело опечалися и в горести души своея в пустыню к своим стадом удали́ся, и тамо со многими слезами те́пле ко Господу моляшеся, да сподобит Его отцем своему чаду нарещися, и тако к молитве же пост прилагаше, и в сокрушении сердца Вседержителю Богу взываше: Аллилуиа.

Икос 2

Силу горести мужа своего святая Анна уве́девши, в дому своем седящи, горце плакася и моля́шеся ко Господу, да поношение безплодия от нея отьимет. Мы же толи́кое терпение праведных поминающе воззовем:

Радуйтеся, Богоизбранная двоице, Единому от Троицы Матерь по плоти породившая;

Радуйтеся, Зиждителю вашему Родительницу непорочную произведшии.

Радуйтеся, супрузи благословеннии, Преблагословенную в женах Дщерь воспитавшии;

Радуйтеся, в безплодии вашем от Господа услышании.

Радуйтеся, яко слезныя молитвы ваша проникоша небо и во у́шию Бога Израилева достигоша;

Радуйтеся, яко поношение ваше временное во славу вечную на небеси и на земли изменися.

Радуйтеся, святии и праведнии Богоотцы́ Иоакиме и Анно.

Кондак 3

Силою Божиею преиспо́лнен, яви́ся Ангел Господень святому Иоаки́му в пустыни и рече́ ему: услыша Бог молитву твою и изволи дати тебе благодать Свою, се бо жена твоя Анна зачнет, и породи́т тебе Дщерь, о ней же всему миру будет радость: сия рек безплотный, повеле́ ему ко храму Иерусалимскому паки отъидти, иде́же он супругу свою моля́щуся обря́щет, с нею же вку́пе да воспоет тамо хвалебную песнь Богу Израилеву: Аллилуиа.

Икос 3

Иму́щи скорбь ве́лию в сердце своем, Анна святая, и в вертогра́д дома своего вшедши, виде гнездо птичье на древе сооруже́но, птенцы малыя в нем лежащыя, а́бие моления к молениям прилагати потща́ся, да сподобит ю Господь матерь чаду быти. И се яви́ся ей Ангел Господень глаголя: услышана есть молитва твоя и воздыхания твоя проидоша облаки, слезы же твоя пред Бога внидоша: се зачнеши и родиши Дщерь Преблагословенную, о Ней же возблагословатся вся колена земная, и тою дастся спасение всему миру, наречется же имя Ей Мария: таковое ангельское всерадостное благовещение поминающе воспоим Богоотцем таковыя:

Радуйтеся, супрузи праведнии, от Бога свыше предизбраннии;

Радуйтеся, во всех заповедех Господних без порока ходившии.

Радуйтеся, в скорби вашей временней утешение вечное получи́вшии;

Радуйтеся, паче чаяния вашего десницею Божиею превознесеннии.

Радуйтеся, яко во смирении вашем и скорби помяну вы Господь;

Радуйтеся, яко сподобистеся прародителие Сыну Божию быти.

Радуйтеся, святии и праведнии Богоотцы Иоакиме и Анно.

Кондак 4

Бурею сомнения Иоаким праведный содержим и о благовестии ему Ангела недоумевая, а́бие во град Иерусалим отъиде, иде́же пред враты́ храма святую Анну обре́те, Господа вельми славословящую и радость ангельскаго явления и о чаде проречения ему возвещающу, тем же и о своем видении супружнице благовестив, вку́пе с нею возопи́ ко Господу: Аллилуиа.

Икос 4

Слышавше сродницы и знаемии о преславном святыя Анны зачатии Бога Израилева сла́вляху, Анна же богомудрая, плод чрева своего на служение Богу обрече́, теплое благодарение Господеви возношаше, мы же светло всеславное зачатие Богоотроковицы Марии воспевающе, Тоя́ святым родителем глаголем си́це:

Радуйтеся, радостнии нам грядущаго в мир Искупителя провозвестницы;

Радуйтеся, при́сно поминаемии чаемаго Спасителя пра́отцы.

Радуйтеся, чрез Дщерь вашу Благословенную Слову Божию плоть взаимода́вшии;

Радуйтеся, Бога воплоще́нна Внука себе нарицающии.

Радуйтеся, ве́лией благочестия тайны достойнии служителие;

Радуйтеся, Божия к человеком снисхождения всеизря́днии посредницы.

Радуйтеся, святии и праведнии Богоотцы Иоакиме и Анно.

Кондак 5

Богосветлую звезду я́вльшую Солнце Правды Христа Бога, Пресвятую Богородицу, плотию родити сподобистеся, и вожделенное имя Богоотцев прия́сте, Иоакиме и Анно всеблажении, о Ея же рождестве святем небо и земля возрадовашася, и весь род человеческий освятися, вопия́ дивному во святых Своих Богу Израилеву: Аллилуиа.

Икос 5

Ви́девше родителие от них родшуюся Богоотроковицу Марию, Зижди́телеву же Матерь, яко кивоту Божию, благоговейно Той послужиша, темже и нас, к вам молитвенно припадающих, не отврати́тесь, глаголющих:

Радуйтеся, в рождестве Богоотроковицы Марии светло возликовавшии;

Радуйтеся, видением Богоотроковицы услаждении.

Радуйтеся, слышанием Ея умиленнии;

Радуйтеся, по сих от архиерея Божия благословеннии и ублаже́ннии.

Радуйтеся, Агницу Непорочную в дому́ своем добре упасшии;

Радуйтеся, Агнца и Пастыря Матерь во Дщерь себе приемшии.

Радуйтеся, святии и праведнии Богоотцы́ Иоакиме и Анно.

Кондак 6

Проповедницы чудес Божиих явистеся святии, егда обет свой Богови соверши́сте и трилетнюю Богоотроковицу Марию в храм Божий со славою введосте, да обитает тамо во святая святых, о сих убо радостно Богу отец ваших славословия песнь воспевати потщастеся: Аллилуия.

Икос 6

Возсия Богоотроковица яко луна полная в честне́м Своем в храм Господень вхожде́нии, Ея же чистоте Ангелы удивляхуся, и архиерей Божий Захария прие́м Ю от рук ваших, святии Иоакиме и Анно, во внутренняя святая святых с честию введе́, яко воистину одушевленный Божий кивот, вас же по достоянию ублажи хвале́ньми таковы́ми:

Радуйтеся, радость всемирную роду человеческому породившии;

Радуйтеся, Виновницу человеческаго обновления воспитавшии.

Радуйтеся, в храм Господень кивот одушевленный Божий приведшии;

Радуйтеся, Дщерь вашу Святую, во святая святых вместившии.

Радуйтеся, Богу воплотитися хотящему сродницы являющиися;

Радуйтеся, Ангелом собеседницы бывшии.

Радуйтеся, святии и праведнии Богоотцы Иоакиме и Анно.

Кондак 7

Желание души твоея́ исполнив, и обет твой Богови воздав, Иоакиме преблаженне, в старости добрей свято и праведно жизнь земную о Господе скончал еси́. Тем же ныне Тому и о нас сотвори молитву, да благую, мирную и непостыдную кончину получити сподобимся, зовуще Ему: Аллилуиа.

Икос 7

Новое и богоугодное житие во вдовстве твоем, Анно святая, провождала еси у храма Божия приметающися и Святей и Преблагословенней Дщери твоей сослужащи, тем же яко истинную и богоугодную вдовицу, Христову же прабабу тя восхваляем, вку́пе же и мужа твоего, Богоотца Иоакима, усердно чествуем и с любовию песни таковыя вам приносим:

Радуйтеся, праведницы, их же правда яко солнце сияет во веки;

Радуйтеся, Ангелом дру́зи, сожителие святым и при́снии Богу.

Радуйтеся, ближнии небесного престола предстоятелие;

Радуйтеся, дерзновение ве́лие ко Христу Богу имущии.

Радуйтеся, церкве на небеси торжествующия украшение;

Радуйтеся, церкве воинствующия на земли доброе заступление.

Радуйтеся, святии и праведнии Богоотцы Иоакиме и Анно.

Кондак 8

Странствие земное совершив, святая и праведная Анно, на руках Пребожественныя твоей Дщери, Богородицы Марии, сном смертным почила еси и к Богу со упованием преставилася еси, тем же святое успе́ние твое славяще, молим тя, о Богопраматерь всечестная, да егда и мы сном смертным усыпати начнем, умоли Спаса Христа, кротко душу нашу от тела отделите и бесовския власти ю избавите, спасения же вечнаго нас удостоити, да зовем Ему в радости святых: Аллилуиа.

Икос 8

Весь мир христианский блажи́т вас по достоянию, святии и праведнии Богоотцы Иоаки́ме и Анно, и молитвенно ваша честная имена прославляет, церковь же Христова светло память вашу празднует и песни хвалебныя вам приносит сице:

Радуйтеся, светильницы, мрак душ наших благодатно озаряющии;

Радуйтеся, от горних высот славы вашея к земнородным милостиво приница́ющии.

Радуйтеся, Богородице Марии сомолитвенницы всегдашнии;

Радуйтеся, Христа Бога умилостиви́телие многомощнии.

Радуйтеся, любовь и веру к вам имущих от всяких бед спасающии;

Радуйтеся, молитвенно на помощь вас призывающих от напрасныя и наглыя смерти избавляющим.

Радуйтеся, святии и праведнии Богоотцы Иоакиме и Анно.

Кондак 9

Вси Ангели Божии и лицы святых Божиих на небеси́ вас, святии и праведнии Богоотцы Иоакиме и Анно, целуют, роди же челове́честии на земли́ молитвенными песньми вас похваляют и о предстательстве вашем благодарно вопиют Богу: Аллилуиа.

Икос 9

Ветийства наша не довлеют к достойной вам похвале, святии прародителие Христовы: обаче вы, милостивы суще, и наша убогая хваления не отврати́те, но будите о нас теплии предстателие и молитвенницы ко Господу, вашими святыми молитвами скудость душ наших восполняюще, да благодарственне вам зовем:

Радуйтеся, радости и славы вечныя вожделении нам ходатаи;

Радуйтеся, благ временных и вечных усерднии нам пред Господем ходатаи.

Радуйтеся, от смертоносныя язвы предстательством вашим верныя сохраняющии;

Радуйтеся, тлетворныя ветры молитвами вашими разгоняющии.

Радуйтеся, трясение земли и бури зе́льныя ходатайством вашим установля́ющии и в тишину прелагающии;

Радуйтеся, во всяких бедах и злоключениих на помощь к нам ускоряющии.

Радуйтеся, святии и праведнии Богоотцы Иоакиме и Анно.

Кондак 10

Спасения душевнаго желающим и о сем усердно подвизающимся, помощницы блазии святии и праведнии Богоотцы Иоакиме и Анно явистеся, ов убо иноком, ова же инокинем и хранители именуетеся, общее моление за всех верных Богу приносяще, да вси благодарственно зовут прославльшему вас во вселенней, Царю Славы Христу: Аллилуиа.

Икос 10

Стеною молитв ваших небесных, святии и праведнии Богоотцы Иоакиме и Анно, сохраняйте и ограждайте нас от искушений врага диавола, ищущаго душевней погибели нашей: вемы бо, вемы, яко много может молитва ваша пред лицем Христа Бога нашего, вашего же по плоти Внука, Его же умоля́ти не преста́йте о всех, с любовию вас почитающих и вопиющих:

Радуйтеся, ма́слина благопло́дная, елей Мати Божией обильно нам источающая;

Радуйтеся, кипари́си двое благосеннолиственнии, зной страстей наших в покои безстрастия приводящии.

Радуйтеся, виссоне и багряни́цо, из них же скиния Божия селения соорудися;

Радуйтеся, горлицы единосупружнии, Голубицу Непорочную произве́дшии.

Радуйтеся, со Дщерию вашею, всех Царицею вечно царствующии;

Радуйтеся, в Сионе горнем в обители Ея небесней светло торжествующии.

Радуйтеся, святии и праведнии Богоотцы Иоакиме и Анно.

Кондак 11

Пение наше хвалебное милостивно приими́те, и щедрот ваших молитвенных нас не лишите, о святии прародителие Христовы Иоакиме и Анно, аще и недостойнии есмы грехов ради наших, вашего святаго заступления: обаче я́ко бла́зи и всеще́дри суще, сие нам подади́те, и помозите нам покаянием очиститися от скверны греховныя, да в чистоте сердец воспоем Создателю нашему хвалебную песнь: Аллилуиа.

Икос 11

Светоподательныя два светильника, всемирную свещу возжегшия, познаим святых Богоотец Иоакима и Анну, о братие, и сиянием тех небесныя славы озаряеми, воспойм им таковыя:

Радуйтеся, сла́внейшую без сравнения Серафим воспитати удостоившиися;

Радуйтеся, лучами благодати Божия осиянии.

Радуйтеся, благоухания духовнаго преисполненнии;

Радуйтеся, фимиам молитв ваших о всем мире христианстем Богу приносящии.

Радуйтеся, с Богородицею Мариею и Предтечею Иоанном у Престола Христова выну предстоящии.

Радуйтеся, святии и праведнии Богоотцы Иоакиме и Анно.

Кондак 12

Благодать Божию и милость нам подати, прощение же грехов и исправление жития ниспослати просите нам у Господа, святии Богоотцы Иоакиме и Анно, и непрестайте о нас пред лицем Вседержителя Бога моля́ще, яко стяжавшии к Нему дерзновение многое. О сем усердно к вам припадающе, яко присных предстателей и заступников наших просим и благоумиле́нно зовем всех Творцу: Аллилуиа.

Икос 12

Пою́ще многомощное предстательство ваше к Богу, Иоакиме и Анно праведнии, величаем возвеличившаго вас Христа Господа, воспеваем и рожденную от вас Пренепорочную Его Матерь, вам же от усердия нашего сия достодолжныя похвалы́ приносим:

Радуйтеся, от востока и до запада препрославленнии;

Радуйтеся, стражие божественнии неусыпно бдящии в молитвах к Богу о всех верных.

Радуйтеся, помощь вашу благодатную вся́цей душе христианстей подающии;

Радуйтеся, во благи́х моления и прошения благочестивых исполняющим.

Радуйтеся, душевных и телесных недугов преизряднии и безмезднии целители;

Радуйтеся, благ временных и вечных всеусе́рднии и благоприятнии нам ходатаи.

Радуйтеся, святии и праведнии Богоотцы Иоакиме и Анно.

Кондак 13

Святии и праведнии Богоотцы Иоакиме и Анно! Молим вас со усердием и любовию, к подножию ног ваших припадающе: умолите Господа Бога избавити нас от погибели вечныя, грешником уготованныя, да милосердием Бога нашего спасаеми и вашими святыми молитвами поспе́шествуеми, благодарственно воспоем ему ангельскую песнь: Аллилуиа.

Сей кондак чтется трижды и паки 1-й икос: «Ангел предстатель…» и 1-й кондак: «Избраннии от человеческого рода…»

Молитва святым и праведным Богоотцем Иоакиму и Анне

О приснославнии Христовы праведницы, святии Богоотцы Иоакиме и Анно, предстоящии Небесному Престолу Великаго Царя и велие дерзновение к Нему имущии, яко от Преблагословенныя Дщери вашея, Пречистыя Богородицы и Приснодевы Марии, воплотитися изволившему, к вам, яко многомощным предстателем и усердным о нас молитвенникам, прибегаем мы грешнии и недостойнии. Молите благость Его, яко да отвратит от нас гнев Свой, по делом нашым праведно на ны движимый, и да безчисленныя прегрешения наша презрев, обратит нас на путь покаяния и на стезе заповедей Своих да утвердит нас. Таже молитвами вашими в мире живот наш сохраните и во всех благих благое поспешение испросите, вся яже к животу и благочестию потребная нам от Бога да́рующе, от всяких напастей и бед и напрасныя смерти предстательством вашим нас избавляюще, и от всех враг видимых и невидимых защищающе, яко да тихое и безмолвное житие поживем во всяком благочестии и чистоте, и тако в мире временное сие житие прешедше, в вечный достигнем покой, идеже вашим святым умолением, да сподобимся Небеснаго Царствия Христа Бога нашего, Емуже со Отцем и Пресвятым Духом подобает всякая слава, честь и поклонение во веки веков. Аминь.

О святых праведных Иоакиме и Анне

Святой праведный Иоаким, сын Варпа фира, был потомком царя Давида, которому Бог обещал, что от семени его родится Спаситель мира. Праведная Анна была дочерью Матфана и по отцу была из колена Левиина, а по матери – из колена Иудина. Супруги жили в Назарете Галилейском. Они не имели детей до глубокой старости и всю жизнь скорбели об этом. Им приходилось переносить презрение и насмешки, так как в то время бесчадие считалось позором. Но они никогда не роптали и только горячо молились Богу, смиренно уповая на Его волю.

Однажды, во время большого праздника, дары, которые взял праведный Иоаким в Иерусалим для принесения их Богу, не были приняты священником Рувимом, который считал, что бездетный муж недостоин приносить жертву Богу. Это очень опечалило старца, и он, считая себя самым грешным из людей, решил не возвращаться домой, а поселиться в одиночестве в пустынном месте. Его праведная супруга Анна, узнав, какому унижению подвергся ее муж, стала в посте и молитве скорбно просить Бога о даровании ей ребенка. В пустынном уединении и постничестве о том же просил Бога и праведный Иоаким. И молитва святых супругов была услышана: им обоим Ангел возвестил о том, что родится у них Дочь, которую благословит весь род человеческий.

IV. О даровании семье дома и при вхождении в новый дом

Акафист святому праведному Иосифу, обручнику Пресвятой Девы Марии Кондак 1

Избранный храни́телю Пресвятыя Девы Марии, пе́стуне и корми́телю Богочеловека, праведный Иосифе, прославляя служение твое неизреченней тайне воплощения Бога Слова, похва́льная воспису́ем ти. Ты же ныне, предстоя престолу Христа Бога нашего и имея ве́лие дерзновение к Нему, моли́ся о нас, взывающих ти:

Радуйся, праведный Иосифе, скорый помощниче и моли́твенниче о душах наших.

Икос 1

Ангелом непостижимую тайну рождения Бога Слова от Пренепорочныя Девы соблюдая чисту от клеветы людей и коварства диавола, тебе, праведный Ио́сифе, смиреннаго тектона, избра Бог быти хранителя и свидетеля девства Пресвятыя Марии. Те́мже прославля́я тя, яко избраннаго тайнника Божия, взываем ти:

Радуйся, честная отрасле от корене Иессе́ова;

Радуйся, внутрь украше́нный царским величием.

Радуйся, скудостью в земном духовное стяжавый богатство;

Радуйся, безвестностью славу вечную обреты́й.

Радуйся, славный паче царей;

Радуйся, праведный па́че патриархов и пра́отцев.

Радуйся, праведный Ио́сифе, скорый помощниче и моли́твенниче о душа́х наших.

Кондак 2

Видя Деву Марию, при храме воспитавшуюся, совершеннолетию сущу, первосвященник Захария возопи́ ко Господу: Господи, покажи мужа, достойнаго обручи́тися с Девою; егда́ же процвете́ жезл Иосифа, вруча́я ему Деву, воспева́ше Богу: Аллилуиа.

Икос 2

Разумна есть всем конце́м земли праведность твоя, святый Иосифе, яко несравненныя чести сподобился еси обру́чником бы́ти Преблагословенныя Девы, из Нея́же безму́жно произыде Христос Бог. Ты бо кре́пкия ради веры, чистоты, смире́ния и преспеяния во всех доброде́телех на сие избра́н был еси. Те́мже взыва́ем ти:

Радуйся, праведне Чистейшей обручи́выйся;

Радуйся, му́же веры, приявший под кров свой Святую Деву Марию, верою соделавшуюся престолом Божиим.

Радуйся, смиренный духом;

Радуйся, простый сердцем.

Радуйся, добродетелями преукраше́нный;

Радуйся, святый, Святейшей послужи́вший.

Радуйся, праведный Ио́сифе, скорый помощниче и молитвенниче о душа́х наших.

Кондак 3

Сила Вышняго осени тогда к зачатию Неискусобрачную, дивной тайны не ве́дущу Иосифу, да от Самого Бога науче́нный, возопие́т к Нему: Аллилуиа.

Икос 3

Иму́щую Богоприя́тную утробу Деву видев, Иосиф смяте́ся, зря к небрачней и бракоокрадованную помышля́я; но праведен сы́й, восхоте́ Ю тай пустити, Богу, ведущему вся, суд вверя́яи нас научив взывати:

Радуйся, целому́дрия ревнителю;

Радуйся, израильтянине, в немже льсти не́сть.

Радуйся, благий сердцем;

Радуйся, кроткий нравы.

Радуйся, все упование на Бога полагаяй;

Радуйся, промышлению Его себе и других вверя́яй.

Радуйся, праведный Иосифе, скорый помощниче и моли́твенниче о душах наших.

Кондак 4

Бурю помышлений сумнительных целому́дреннаго Иосифа укрощая, Ангел открывает тайну рождения от Безневе́стныя Марии Сына Божия, Спасителя мира, якоже глагола: и нарече́ши имя Ему Иисус, Той бо спасет люди Своя от грех их, Емуже вопие́м вси: Аллилуиа.

Икос 4

Слы́шав в Писании Господа, глаголющаго: се Дева во чреве приймет и родит сына Эмману́ила, ве́ровал еси, праведный Иосифе, глаго́ланному от Ангела, яко книгу запечатле́нную, в нейже перстом Отчим написа́ся Слово, приял еси Марию в дом свой, яко раб, служа Непорочней со страхом и ревностию. Сего ради взыва́ем ти:

Радуйся, яко приложил еси сердце твое к познанию закона Божия;

Радуйся, яко открыл еси смысл твой к принятию таин Божиих.

Радуйся, яко прежде всех людей сподобился еси́ уведети велию благочестия тайну, яко на земли́ яви́ся Бог;

Радуйся, яко познал еси пришествие Его бы́ти ради спасения людей от грех их.

Радуйся, яко несомне́нно уверовал еси, яже быша тебе открове́на;

Радуйся, яко вера вмени́ся тебе в правду.

Радуйся, праведный Иосифе, скорый помощниче и моли́твенниче о душах наших.

Кондак 5

Богоизбранную Отроковицу приймши в дом свой, блаже́нне Иосифе, любил еси Ю, яко обру́чницу, почитал еси Ю, яко Пречистую Деву и Матерь Спасителя мира, и служил Ей со страхом и благоговением, вседу́шно подвизаяся, да совершатся вся в Законе и Пророцех пи́санная, и купно с Мариею вопия Богу: Аллилуиа.

Икос 5

Ви́дев в яслех Вифлеемских звезду, возсия́вшую от Иакова, первый поклони́лся еси Рожде́нному, и егда небо звезду, Ангели пение, пастыри испове́дание и волсви́ поклоне́ние и дары приношаху Ему, ты же, праведный Иосифе, всего себе принесл еси в дар Господу, и жизнь и попечения и труды отдавая на служение Ему. Сего ради вопие́м ти:

Радуйся, узре́вший прежде всех восхождение на земли незаходи́маго Солнца правды;

Радуйся, первый на земли свиде́телю и служи́телю воплощения Сына Божия, прежде век от Отца рожде́ннаго.

Радуйся, тектоне земный, сподобивыйся имени отца Архитекто́на Небеснаго;

Радуйся, храни́телю и попечи́телю Отроча́ти, Емуже со страхом служат чины Ангельские.

Радуйся, благогове́йный служи́телю Матере Бога Слова.

Радуйся, праведный Иосифе, скорый помощниче и моли́твенниче о душа́х наших.

Кондак 6

Проповеданнаго Законом и пророки яко человека осмодне́вна обре́зал еси, и храни́мое в Троичном Совете имя Иисус, яко драгоце́нный бисер от сокровищ пренебесных принесе́нный, во откровение всех людей подал еси, Иосифе, имже Ангелов удивив, человеков обра́довав, демонов устраши́в, и, яко миром благовонным всю вселенную облагоуха́в, возопил еси к Богу: Аллилуиа.

Икос 6

Возсиявший тебе, праведный Иосифе, в Младенце Иисусе проречением Симеона свет во откровение язы́ков и славу людей Изра́илевых, а́бие облаком скорби покрыва́ется: народ бо смуща́ется, Ирод бесну́ется, души́ Отроча́ти ища́, в сердце Матери оружие проити́ предрека́ется, да вера и терпение твое я́вны будут всем. Те́мже тебе, яко крепкому в терпении и в вере непоколеби́мому, взыва́ем:

Радуйся, яко злато в горннле, очища́емый непреста́нно искуше́ниями;

Радуйся, в радости смире́нный, в скорби же терпеливый.

Радуйся, всегда верный тайнам, вве́ренным тебе;

Радуйся, в мужестве непоколебимый.

Радуйся, верою, яко звездою, в мрачных путех жизни руководимый;

Радуйся, упование на Бога, яко якорь, в бурях житейскаго плавания име́вый.

Радуйся, праведный Иосифе, скорый помощниче и моли́твенниче о душах наших.

Кондак 7

Хотяй спасти от злобы Иродовы пришедшаго спасти мир, не вопрошал еси, дивный Иосифе, Ангела, дающаго ти повеление о бегстве в Египет, «ины́я спасаяй Себе ли не может спасти»; но яко муж веры, яко новый Авраам, выну готов сый на послушание, не помышля́я о трудах пути, ниже́ испыту́я времени возвраще́ния, абие же с Мариею и Младенцем устремился еси в Египет, радостно вопия́ Богу: Аллилуиа.

Икос 7

Новый в Египте показался еси Иосиф паче онаго древняго патриарха, спасшаго люди Египетския от глада: ты бо спасл еси от смерти Спасителя мира и людем Египетским, гладом нече́стия гибнущим, Хлеб Животный прине́сл еси и семена вечной жизни насе́ял еси, от нихже возрасте́ дивное прозябе́ние в пустынях Египетских. Те́мже вопие́м ти:

Радуйся, скорби и труды Христа ради в пути радостно терпевый;

Радуйся, детоводи́телю Отрока Иисуса, в пустыни водившаго иногда Израиля столпом огненным и облачным.

Радуйся, питателю питавшаго люди Своя манною;

Радуйся, носивший на руках Творца и Носителя всея́ твари.

Радуйся, спасы́й от Иродовой злобы Спасшаго иногда люди Божии от горькия работы фараоновой;

Радуйся, Египту за рабство благодать сыноположе́ния предуказа́вый.

Радуйся, праведный Иосифе, скорый помощниче и моли́твенниче о душах наших.

Кондак 8

Странное видев чудо, е́же о Иисусе, Бога по предрече́нию роди́тися во плоти име́юща, и Младенца пови́та в яслех, Деву Матерь, Ангелов славословие и плоти обрезание, волхвов с востока прише́ствие с дары на поклоне́ние и бегство в Египет от Иродова нейстовства, спасение всех людей и Свет язы́ков, я́коже рече́ Симеон, и ору́жие в сердце роди́вшей, познал еси Его Бога и́стинна быти и и́стинна человека и сего ради возопи́л еси Ему: Аллилуиа.

Икос 8

Всего себе предав Богу, чрез Ангела воззвавшему Сына Своего из Египта, после́довал еси веле́нию Его и вселился еси с Иисусом и Матерью Его в Назарете, да сбудется слово пророка о Нем, яко Назорей нарече́тся. Те́мже и мы тебе, яко верному слуге Божию, вопием:

Радуйся, споспе́шниче Божия изволе́ния;

Радуйся, соучастниче Божия домостройтельства.

Радуйся, при́сный собесе́дниче Ангелов;

Радуйся, на земли́ в глубины таин небесных посвяще́нный.

Радуйся, пророков прорече́ния о Иисусе слы́шавый;

Радуйся, вся благогове́йно в глубине сердца сохрани́вый, никомуже пове́дая.

Радуйся, праведный Иосифе, скорый помощниче и моли́твенниче о душа́х наших.

Кондак 9

Всяко колено небе́сных, земных и преисподних покланя́ется о имени Иису́совом, тебе же, чудный Иосифе, повину́яся бе Отроча Иисус, яко отцу. Мы же таковому к тебе снисхождению Господа чудя́щеся, вопие́м Ему: Аллилуиа.

Икос 9

Вити́я многовеща́нная недоумеют по достоя́нию восхвали́ти тя, пра́ведный Иосифе: Матерь Божия, Царица неба и земли имену́ет тя господи́ном Своим, воплоти́вшийся Сын Божий нарицает тя отце́м, и дом твой на земли бысть вмести́лищем святыни пренебе́сныя, яко в нем обита́ше Царь неба и земли. Темже мы смиренно вопие́м ти:

Радуйся, избра́нниче Божий, иже храня́ше кивот святыни пренебесныя;

Радуйся, дивный тектоне, в егоже доме живя́ше Творец неба и земли.

Радуйся, пита́телю и попечителю Отрока Иисуса, иже, яко Бог, дает бытие́ всем тварям и промышля́ет о всем мире, видимом и невидимом;

Радуйся, яко на земли сподобился еси лицезре́ти Сына Божия и держати Его в объятиях, и лобыза́ти Его.

Радуйся, яко и по отше́ствии в горния обители во свете лица Его, Царя славы, блаже́нствуеши и выну прославляеши Его со Отцем и Святым Духом.

Радуйся, праведный Иосифе, скорый помощниче и моли́твенниче о душах наших.

Кондак 10

Спасти можеши всякаго, к твоему предстательству и заступлению прибегающаго, блаже́нне Иосифе, како бо, Иже на земли бе повинуяся тебе во всем, не услышит тя предстоя́ща ныне пред Ним на небе и вопиюща с Ангельскими лики: Аллилуиа.

Икос 10

Стена еси крепкая всем, к твоему предстательству прибегающим, праведный Иосифе, те́мже не пре́зри и нас, к твоему заступлению притекающих, в бурях искушений, в бедах и скорбех житейских взывающих ти:

Радуйся, скорый засту́пниче наш в нуждах и напастех;

Радуйся, сильный предстателю о нас пред Богом.

Радуйся, твердое упование наше в буре смущения и недоумений;

Радуйся, скорое избавление от клеветы человеческия.

Радуйся, питателю Того, Иже но́сит вся́ческая глаголом силы Своея;

Радуйся, избавляющий нас от глада душевнаго и всякия скорби.

Радуйся, праведный Иосифе, скорый помощниче и моли́твенниче о душа́х наших.

Кондак 11

Пение всеумиле́нное приносим ти, богому́дре Иосифе, и молим тя: якоже хранил еси от всякаго вреда и озлобления Самаго Христа Господа, сохраняй своим предста́тельством пред Ним Церковь Его Святую Православную от всякаго озлобления врагов видимых и невидимых, огради́ заступле́нием твоим от всякия козни страну нашу Российскую, да тихое и безмолвное житие провожда́юще, вопие́м Богу: Аллилуиа.

Икос 11

Светопода́тельна свети́льника, сущим во тьме неразумия я́вльшагося, узрел еси во храме дванадесятилетняго Отрока Иисуса, подающа свет истиннаго ве́дения учителя́м закона Божия и открывающа тайну Своего великаго служения по предопределе́нию Отца Небеснаго. Те́мже вопие́м ти:

Радуйся, верный хранителю закона Отеческаго;

Радуйся, яко ревну́я о соблюдении закона, и Отрока Иисуса в дом Отца Небеснаго приводи́л еси́.

Радуйся, яко егда оста Отрок Иисус в Иерусалиме, мне́вше Его в дружи́не суща, вкупе с Материю Его оте́чески печалился о Нем;

Радуйся, яко иска Его во сродницех и знаемых и не обре́тше, возврати́ся в Иерусалим и по трие́х дне́х обре́те Его в церкви, седящаго посреде́ учителей и послу́шающаго их, и вопрошающаго их.

Радуйся, яко слышал еси открове́ние тайны, егда глаголаше Отрок Иисус: не ве́сте ли, яко в тех, яже Отца Моего, достоит быти Ми;

Радуйся, ви́девый и свиде́тельствовавый, яко Иисус преспеваше премудростию и возрастом, и благодатию у Бога и человек.

Радуйся, праведный Иосифе, скорый помощниче и моли́твенниче о душах наших.

Кондак 12

Благодатию у Бога и человеков видя преспевающа Отрока Иисуса и с возрастом тела премудростию преспева́юща, вся слага́л еси в сердце твоем, яко раб верный, храня вве́ренное сокровище в тайне до дне, внегда нача́та вопи́ти Ему вси верующии яко Богу и Спасителю мира: Аллилуиа.

Икос 12

Поюще труды и подвиги твоя, славим и блаженное успе́ние твое: на руках бо Бога Слова и Матери Его сла́дце почи́л еси от трудов твоих, праведный Иосифе, блаже́нной вечности име́я несомненное увере́ние. Те́мже вопие́м ти:

Радуйся, верный в великом служе́нии;

Радуйся, сего ради велича́йшей почести от Бога сподобивыйся.

Радуйся, содруживыйся на земли с славою и красотою неба;

Радуйся, Отцем будущаго века в будущий век с миром отпу́щенный.

Радуйся, благовествовавый Давиду радость ве́лию;

Радуйся, всем су́щим во аде весть изве́стную прине́сший, яко прииде Христос, име́яй свободити и спасти род человеческий.

Радуйся, праведный Иосифе, скорый помощниче и моли́твенниче о душах наших.

Кондак 13

О святый и праведный Иосифе! Приими сие малое моление наше и твоим сильным ходатайством ко Христу Богу умоли́ Его, да благода́тию Своею соде́лает нас тве́рды и непоколеби́мы в православной вере, ревностны и непреткнове́нны в соблюде́нии заповедей Его, и да́рует вся по́лезная к вре́менному и вечному житию нам, вопиющим Ему: Аллилуиа.

Этот кондак читается трижды, затем 1-й икос: «Ангелом непостижимую…» и 1-й кондак: «Избранный хранителю…»

Молитва

О святый праведный Иосифе! Еще сый на земли́, ве́лие имел еси дерзнове́ние к Сыну Божию, Иже благоизволи именова́ти тя отцем Своим, яко обру́чника Своея Матери, и послу́шати тя; веруем, яко ныне, водворя́яся с лики праведных в обителех небесных, услы́шан будеши во всяком твоем прошении к Богу и Спасителю нашему. Те́мже, прибегая к твоему покрову и заступлению, просим и смиренно молим тя: якоже сам бури сомнительных помышлений изба́влен был еси, сице избави и нас, обуреваемых волнами смущений и страстей; я́коже ограждал еси Всенепорочную Деву от клеветы челове́ческия, огради и нас такожде от всякия клеветы́ напрасныя; якоже хранил еси от всякаго вреда и озлобле́ния воплотившагося Господа, сице сохраняй твоим заступлением Церковь Его Православную и всех нас от всякаго озлобления и вреда.

Веси, свя́тче Божий, яко и Сын Божий в днех плоти Своея в телесных потре́бах нужду име́яше, и ты послужил еси им: того ради молим тя, и нашим временным нуждам благопоспеши́ твоим хода́тайством, подая́ нам вся блага́я, потре́бная в житий сем; изряднее же просим тя, исходатайствуй нам оставле́ние грехов прия́ти от нареченнаго Сына твоего, единороднаго Сына Божия, Господа нашего Иисуса Христа, и достойны быти наследия Царствия Небеснаго, да, в горних селениях с тобою водворяющеся, всегда славим единаго Триипостаснаго Бога, Отца, Сына и Святаго Духа, ныне и присно и во веки веков. Аминь.

О святом праведном Иосифе Обручнике

Иосиф Обручник – обрученный муж Пресвятой Девы Марии (Мф. 1, 18). Он по прямой линии происходил из рода царя Давида, но находился в бедности и, проживая в глухом Назарете, занимался плотничеством. О жизни его, кроме обстоятельств рождения Христа, известно мало, хотя апокрифическая литература и старалась восполнить этот пробел. По-видимому, он скончался вскоре после посещения Иерусалима с 12-летним Иисусом Христом, так как о нем после того уже не упоминается. Под его именем известно апокрифическое Евангелие «История Иосифа плотника».

День памяти – 10 января (28 декабря по церковному календарю).

V. Об успехах в учении детей

Акафист иже во святых отцу нашему Феодосию, архиепископу Черниговскому и всея России чудотворцу Кондак 1

Избра́нный чудотворче, великий угодниче Христов, святи́телю отче Феодосие, нетле́нием мощей твоих и множеством чудес от Бога прославленный, в песнех радостных ублажаем тя, заступника нашего. Ты же, яко име́яй дерзнове́ние ко Господу, от всяких нас бед свобождай, да зовем ти:

Радуйся, угодниче Божий, святи́телю Феодосие, чудотворче преславный.

Икос 1

Ангел во плоти́ явился еси́, богому́дре Феодосие, ангельскими нра́вы измла́да себе украша́я; темже и ангелом це́ркве Черниговския достойне поставлен был еси от Бога, всех наставля́я ко спасению и всем являя в себе правило веры и образ кротости, воздержания же и любве. Сего ради, чада твоя су́ще, любовию вопием ти си́це:

Радуйся, а́нгеле земный и челове́че небесный;

Радуйся, Небесных Сил собесе́дниче и сослужи́телю.

Радуйся, в житии твоем безпло́тным поревнова́вый;

Радуйся, и по смерти с ними водвори́выйся.

Радуйся, от юности Христа всем сердцем твоим возлюби́вый;

Радуйся, от утра жизни твоея Тому единому поработавый.

Радуйся, вся заповеди Господни верно и непорочно сохрани́вый;

Радуйся, мног плод духовный о Христе сотворивый.

Радуйся, усердною молитвою дух твой окрыливый;

Радуйся, чтущих любовию память твою от бед покрывающий.

Радуйся, угодниче Божий, святителю Феодосие, чудотворче преславный.

Кондак 2

Видев суету мира сего скорогибнущую, всем сердцем возжелал еси, отче Феодосие, мир сей оставити и во иночестве Богу послужити. Те́мже иго Христово благое и ле́гкое усе́рдие восприя́в, инок святыя обители Киево-Печерския смире́н и послушлив был еси, воспевая всех Творцу ангельскую песнь: Аллилуиа.

Икос 2

Разум богопросвеще́нный твой видев, святитель Киевский Дионисий постави тя, Феодосие, архидиакона соборныя церкви Софии Премудрости Божией, да слу́жиши алтарю Господню при совершении Таин Божиих. Мы же, в тебе избра́нный сосуд Духа Святаго ве́дуще, со умиле́нием зовем ти сицевая:

Радуйся, под кровом чудотворцев Пече́рских нача́ло подвигов твоих положи́вый;

Радуйся, от юности доброде́тельми монашескаго жития преизря́дно себе украси́вый.

Радуйся, и́ноков пресве́тлая красото;

Радуйся, постников пресла́вная похвало.

Радуйся, святителей благогове́йных люби́мый собесе́дниче;

Радуйся, послуша́ния нелицеме́рный рачи́телю.

Радуйся, подви́жниче смире́нный, на Господа все упова́ние возложи́вый;

Радуйся, уедине́ннаго жития́ добрый ревни́телю.

Радуйся, избра́нниче Христов преблаже́нный;

Радуйся, Богом данный нам засту́пниче непреобори́мый.

Радуйся, угодниче Божий, святи́телю Феодосие, чудотворче пресла́вный.

Кондак 3

Сила Божия осени́ тя, отче Феодосие, егда́ во иере́я посвяще́н был еси от святителя Диони́сия и во игу́мена обители Корсу́нския от него поста́влен, да пасе́ши Христово стадо и руководи́ши и́ноки ко спасе́нию, воспева́я купно с ни́ми хвалебную песнь в Троице сла́вимому Богу: Аллилуиа.

Икос 3

Имея смире́ние нелицеме́рное, прах и пепел себе именова́л еси, преблаже́нне Феодосие, и запреще́ние от архиере́я, непови́нен сый, безро́потно поне́сл еси́; те́мже и мы, ублажающе таковое, воистину христоподражательное, незло́бие твое, воспеваем тебе си́це:

Радуйся, агнче незло́бивый, никому́же зла за зло воздавый;

Радуйся, яко запреще́ние архиерейское нося́, послушание великое яви́л еси́.

Радуйся, яко тогда и епитрахи́ли косну́тися не дерзал еси́;

Радуйся, смирением и преданием себе в волю Божию врага победи́вый.

Радуйся, и́ноче боголюбе́зный, преподобием и кротостию благоукраше́нный;

Радуйся, постническим житие́м, яко безкровным мученичеством, увенчанный.

Радуйся, монашествующим отец и наставник богому́дрый;

Радуйся, обителей иноческих многоо́пытный руководи́телю.

Радуйся, престола Божия верный и благоговейный служи́телю;

Радуйся, пред Богом теплый о нас хода́таю.

Радуйся, угодниче Божий, святи́телю Феодосие, чудотворче пресла́вный.

Кондак 4

Бурю гонений на Церковь Божию во граде Киеве воздви́же мудрова́ние лати́нское; ты же, богому́дре Феодосие, во игу́мена обители Выдубецкия тогда поста́влен быв, сию от лжеуче́ния огради́л еси, утверждая бра́тию свою в правосла́вней вере непорочно воспевати Богу: Аллилуиа.

Икос 4

Слышав богоугодное житие́ твое, отче Феодосие, святитель Божий Лазарь призва тя от Киева в Чернигов, и поставив во архимандри́та пречестны́я оби́тели Еле́цкия, сотвори́ помощника себе во управлении церковнем; ты же с любовию сыновнею послужил еси́ ему и войстину достоин явился еси́, да воспеваем ти сицевая:

Радуйся, старцу святителю с любовию послужи́вый;

Радуйся, яко сын отцу во всем ему послушен бы́вый.

Радуйся, старость его упокоивый;

Радуйся, труды святительския ему облегчивый.

Радуйся, благоле́пия церковнаго усердный рачителю;

Радуйся, преданий апостольских верный хранителю.

Радуйся, правды ревностный блюстителю;

Радуйся, долга пастырскаго непоколебимый исполнителю.

Радуйся, алтаря Господня служителю непорочный;

Радуйся, пастырем светлый образе.

Радуйся, угодниче Божий, святителю Феодосие, чудотворче преславный.

Кондак 5

Боготе́чную звезду, к горнему Иерусалиму путеводя́щую и добродетельми све́тло сия́ющую, зря́ще тя, предивный Феодосие, иноцы же и мирстии с любовию после́доваху тебе, внимающе твоему учению душеполе́зному и взирающе на образ чистаго жития́ твоего, поучахуся взывати с тобою Богу, дивному во святых Своих: Аллилуиа.

Икос 5

Видев себе святитель Лазарь старостию преутружде́на и в силах телесных изнемогша, возжела име́ти тя, Феодосие, прее́мника по себе во святительстве и проси Святейшаго Патриарха Московскаго посвятити тя во архиепископа. Мы же в сем Божие звание, е́же на тебе, уразумевающе, любовию прославляем тя сице:

Радуйся, архиере́ю Божий, от Предвечнаго Архиерея дивно предызбра́нный;

Радуйся, апостолов достойный прее́мниче и усердный ревни́телю.

Радуйся, святи́телю Христов, от собора святителей российских освяще́нный;

Радуйся, иера́рше благи́й и нищелюби́вый.

Радуйся, архипа́стырю, милостивый и сострадательный;

Радуйся, святителем Митрофану и Димитрию собесе́дниче и сопрестольниче.

Радуйся, архиереев православных красото;

Радуйся, пастырю добрый, душу твою за овцы положи́ти готовый.

Радуйся, учителю златослове́сный;

Радуйся, богосветлый светильниче Церкве Христовы, во тьме века сего возсия́вший.

Радуйся, угодниче Божий, святи́телю Феодосие, чудотворче пресла́вный.

Кондак 6

Проповедник не словом точию, но и делом явился еси́ Христова учения, святителю Феодосие, яко пастырь добрый, по образу пастыренача́льника Христа всех с любовию наставляя ко спасению, всем образ жития́ по заповедем Христовым подавая и всех поуча́я взыва́ти при́сно Богу: Аллилуиа.

Икос 6

Возсия́л еси, яко утро светоза́рное, стране́ Черни́говстей, святителю Божий Феодосие, и паству, тебе вве́ренную, светом добродете́лей твоих озарнл еси́, смире́нием высокая стяжавая и нищету и́ноческую соблюдая; вся бо, я́же име́л еси́, неимущим усердие раздавал еси́. О сем дивя́щеся, я́ко нищелю́бца соверше́ннаго ублажаем тя, зову́ще:

Радуйся, милосе́рдия источниче неисчерпаемый;

Радуйся, сирым прибежище благонаде́жное.

Радуйся, вдови́цам ми́лостивый покрови́телю;

Радуйся, а́лчущим неоску́дный питателю.

Радуйся, обидимым скорый засту́пниче;

Радуйся, скорбя́щим благонадежный уте́шителю.

Радуйся, сущим в беда́х готовый помощниче;

Радуйся, младенцем добрый воспита́телю.

Радуйся, юношам и девам в целомудрии наста́вниче;

Радуйся, старцем и немощным твердое укрепле́ние.

Радуйся, угодниче Божий, святи́телю Феодосие, чудотворче пресла́вный.

Кондак 7

Хотя всем сердцем твоим еди́ному Господу благоугожда́ти, подвигом добрым до конца подвиза́лся еси́, Феодосие, труды к трудом во смире́нии прилага́я, постом и бдением с молитвою плоть твою умерщвля́я и любовию всех согрева́я. Те́мже и сподобился еси́ еще на земли достойно и праведно воспевати ангельскую песнь Богу: Аллилуиа.

Икос 7

Новаго тя моли́твенника и чудотворца преди́внаго яви́ Господь в стране Российстей, святителю Феодосие; те́мже и светло красуется тобою Церковь Православная, яко дерзновение ве́лие ко Христу и́маши, Ему́же моли́ся, святи́телю, о нас грешных, любовию тебе вопию́щих сицевая:

Радуйся, пресве́тлый свети́льниче веры православныя;

Радуйся, православия страже неусыпающий.

Радуйся, благоче́стия ревностный поборниче;

Радуйся, Церкви Божия столпе непоколебимый.

Радуйся, храмино добродетелей преукраше́нная;

Радуйся, безстрастия и чистоты ревнителю преизря́дный.

Радуйся, молитвы сокровище неистощимое;

Радуйся, таин Божиих верный строителю.

Радуйся, паству твою в вере и благочестии соблюдаяй;

Радуйся, со святыми сликования в Небесном Царствии сподобивыйся.

Радуйся, угодниче Божий, святителю Феодосие, чудотворче преславный.

Кондак 8

Странствие земное богоугодне совершив, святителю Феодосие, свя́то и праведно почил еси о Господе сном смерти, яже бысть тебе прехожде́ние от трудов на покой вечный; прия́л бо еси от Христа Бога вене́ц славы нетле́нный и водворился еси со святыми воспевати Ему вечно хвалебную песнь: Аллилуиа.

Икос 8

Весь еси любы́ неоскудевающая, святителю Божий Феодосие; я́коже бо в житии сем, тако и по преставле́нии к Богу чад твоих не оставля́еши; на всех, к тебе верно притекающих, ми́лостивне призираеши, боля́щим исцеление подавая, скорбящих утешая, от бед избавля́я. Сего ради, благодарни суще, воспеваем ти сице:

Радуйся, нищету́ духовную от юности возлюби́вый;

Радуйся, Христу в меньших бра́тиях Его верно послужи́вый.

Радуйся, двери милосердия Божия нам отверза́ющий;

Радуйся, гнев Божий, праведно на ны дви́жимый, на милость прелага́ющий.

Радуйся, по отше́ствии твоем к Богу с нами пребыва́ющий;

Радуйся, умерщвле́нныя грехами души благода́тию Христовою оживля́ющий.

Радуйся, источниче сострада́ния к людям приснотеку́щий;

Радуйся, омраче́нных заблужде́ниями бла́гостный просветителю.

Радуйся, с небесных высот на скорби наша призира́ющий;

Радуйся, всех нас любовию твоею объе́млющий.

Радуйся, угодниче Божий, святи́телю Феодосие, чудотворче пресла́вный.

Кондак 9

Вси людие черниговстии просла́виша Бога, егда́ услышали о преславном явлении твоем, святи́телю Феодосие, прее́мнику твоему архиепископу Иоанну, егоже от неду́га тя́жка исцелил еси́, явля́я дерзнове́ние твое ко Господу. Сего ради и потща́ся гроб твой благоукраси́ти еси́ и подобие лица твоего над ним поста́вити, зовы́й дивному во святых Своих Богу: Аллилуиа.

Икос 9

Вити́и многовеща́ннии не возмогут восхвали́ти тя по достоянию вечныя славы достойнаго, святи́телю отче Феодосие; и кто может пове́дати многая и пресла́вная чудеса твоя́, я́же источи́л еси от нетле́нных мощей и икон твоих святых; о сем убо ра́дующеся и Бога, святых Своих прославляющаго, сла́вяще, вопие́м ти си́це:

Радуйся, в пресве́тлых райских чертозех обита́ющий;

Радуйся, нетле́нием мощей твоих зарю общаго воскресения нам предпоказу́ющий.

Радуйся, в виде́ниих во благо верующим явля́ющийся;

Радуйся, в сониях на молитву к твоему хода́тайству призыва́ющий.

Радуйся, слезы и воздыхания скорбящих с любовию утоляющий;

Радуйся, прошения труждающихся и обремене́нных скоро исполня́ющий.

Радуйся, от внезапныя смерти верных избавляющий;

Радуйся, данныя Богу обе́ты исполня́ти побуждающий.

Радуйся, слепым прозре́ние, глухи́м слы́шание подаю́щий;

Радуйся, отче чадолюби́вый, я́коже кокошь под криле́, духовныя чада твоя у гроба твоего собирающий.

Радуйся, угодниче Божий, святи́телю Феодосие, чудотворче преславный.

Кондак 10

Спасе́ние вечное унасле́довал еси́, святи́телю Феодосие, и светло ныне лику́еши со Ангелами и всеми святы́ми, при́сно созерца́я пресветлое лице Христа Бога нашего. Егоже моли́ти не преста́й за ны грешныя, да твоим заступле́нием сподобимся ку́пно с тобою воспева́ти: Аллилуиа.

Икос 10

Стена ограждения в Церкви Православней явля́ешися, святителю Феодосие, множеством дивных чудес твоих верныя утвержда́ющая и явлением силы Божией вся ерети́ческая мудрова́ния отража́ющая; наста́вников бо раскола нетле́нием мощей твоих зело удиви́л еси́ и испове́дати истину правосла́вия возбуди́л еси́. Те́мже со страхом и благогове́нием вку́пе с верными взываху ти сице:

Радуйся, прославле́нием моще́й твоих всех нас радости исполнивый;

Радуйся, нетле́нием телесе́ твоего неве́рие глаголемых старообря́дцев в веру претворивый.

Радуйся, е́ресь шту́нды чудесы́ преславными посрамивый;

Радуйся, жену от лю́торовы е́реси кре́стное знамение православие полагати научивый.

Радуйся, младенцу слепому у мощей твоих внезапно прозре́ние даровавый;

Радуйся, немотствующий язык помазанием елея от лампады твоея́ разрешивый.

Радуйся, тем же елеем струпы неисце́льныя исцеля́яй;

Радуйся, близ сме́рти су́щих болящих к жизни возвращаяй.

Радуйся, яко лише́ннии разума у мощей твоих благодатию Христовою исцеля́ются;

Радуйся, яко и пелены́ от гроба твоего чудоде́йствуют.

Радуйся, угодниче Божий, святителю Феодосие, чудотворче преславный.

Кондак 11

Пение молитвенное не умолкаше у мощей твоих, святителю Феодосие, от дне погребе́ния даже до дне прославле́ния твоего со святыми, егда собор святителей Церкве Российския со славою из пещеры мощи твоя изнесе́ и в соборней церкве града Чернигова на общее поклонение че́стне положи́. Приими у́бо и наше смиренное пение хвале́бное и помози нам покаянием очиститися, да во исполнении заповедей Христовых преуспевающе и тобою наставля́еми, с тобою благодарне вопие́м Богу: Аллилуиа.

Икос 11

Светильник благодатный был в житии твоем, святителю Феодосие, тихим светом смире́ния и любве́ на све́щнице Церкве Христовы сия́ющий, и по преставле́нии твоем возсия́л еси, яко солнце, предивными чудесы́ мглу раскола и ересе́й разгоня́я и верных сердца к Богу обращая. Те́мже, с любовию празднующе святую память твою́, вопие́м ти:

Радуйся, звездо лучезарная, над землею черниговскою возсия́вшая;

Радуйся, и всю страну Российскую светом своим озари́вшая.

Радуйся, града Чернигова сла́во и огражде́ние;

Радуйся, всея́ земли на́шея стра́же неусы́пный и те́плый моли́твенниче.

Радуйся, у Престола Царя ца́рствующих за царя нашего предста́тельствующий;

Радуйся, яко и́мя твое во всей стране нашей от конца в конец прославля́ется.

Радуйся, яко явле́нии твойми неве́рныя в веру православную обраща́еши;

Радуйся, яко чудесы́ твоими иносла́внии к Православию наставля́еши.

Радуйся, яко с небесными силами присно Богу воспева́еши;

Радуйся, яко на небесе́х выну славу Его созерца́еши.

Радуйся, угодниче Божий, святи́телю Феодосие, чудотворче пресла́вный.

Кондак 12

Благодати Божией сосуд избра́нный был еси́, святителю Феодосие; благодать Божию и в помощь не́мощи нашей испроси́ у Господа, да се́ю благода́тию спаса́еми, присноборю́щия ны страсти победи́м, и тою укрепля́еми, пода́теля всех благ Господа Иисуса всегда с тобою прославля́ем, зовуще Ему: Аллилуиа.

Икос 12

Пою́ще многая и пресла́вная чудеса твоя и прославляюще великия подвиги твоя, святи́телю отче наш Феодосие, со умиле́нием сердца славим, хвалим и величаем возвели́чившаго тя Господа, в тебе я́вльшаго нам новое знамение Своего благоволе́ния к Церкви Православней, яко ве́чному столпу́ и утвержде́нию истины; тебе же, яко те́плому предстателю нашему пред Богом, возглаша́ем сицева́я:

Радуйся, в вертогра́де Господни от утра до вечера жизни твоея́ добре потруди́выйся.

Радуйся, в радость Господа своего, яко раб благи́й и верный, вше́дый.

Радуйся, житие́м твоим путь в оби́тели небесныя нам показавый;

Радуйся, венцем безсме́ртия и славы небесныя увенчанный.

Радуйся, неба церковнаго звездо пресве́тлая;

Радуйся, земли Российския похвало пречу́дная.

Радуйся, яко со всеми святыми в горних обитаеши;

Радуйся, яко и нас грешных на земли любовию посещаеши.

Радуйся, и́мже Христос прославися;

Радуйся, и́мже сатана посрами́ся.

Радуйся, угодниче Божий, святи́телю Феодосие, чудотворче преславный.

Кондак 13

О великий угодниче Божий и чудотворче, святи́телю отче наш Феодосие! Приими́ сие малое моление наше, в похвалу тебе, аще и недостойне, обаче с любовию сыновнею приноси́мое, и умоли́ Господа Бога избавится нам от всяких бед, скорбей и напастей, от междоусобныя брани и внезапныя смерти, и от муче́ний вечных в будущем ве́це, и сподобитися в вечней жизни с тобою воспевати Ему: Аллилуиа.

Этот кондак читается трижды, затем 1-й икос: «Ангел во плоти…» и 1-й кондак: «Избранный чудотворче…»

Молитва

О свяще́нная главо, кре́пкий наш моли́твенниче и засту́пниче, святителю Феодосие, услы́ши нас, с верою призывающих тя и усе́рдно припадающих к раце честны́х и многоцеле́бных моще́й твоих (или: иконе твоей). Помилуй нас у Престола Вседержителя и не престай молитися за ны. Ве́мы, яко грехи наши разлучают нас между нами и тобою, и недостойни есмы́ толикаго отца и ходатая. Но ты, быв подражатель человеколюбия Божия, не престани вопия́ о нас ко Господу, испроси предстательством твоим у Всемилостивейшаго Бога нашего мир Церкви Его, на земли воинствующей, пастырям ея силу ре́вностно подвизатися о спасе́нии людей. Умоли Небеснаго Отца всем нам подати дар, коему́ждо благопотре́бен, веру истинную, надежду твердую и любовь неоскудева́ющую, градов наших утвержде́ние, мира умире́ние, от глада и пагубы избавление, от нашествия иноплеме́нников сохране́ние, юным и младе́нцем благое в вере возраста́ние, боля́щим исцеле́ние, сиротам и вдовицам милость и заступле́ние, заблу́ждшим исправле́ние, бе́дствующим благовре́менную помощь. Не посрами нас в уповании нашем, споспе́шествуй, яко отец чадолюбивый, и нам понести иго Христово во благоду́шии и терпении, и всех управи в мире и покая́нии непосты́дно скончати живот свой и Царствия Божия насле́дником бы́ти, иде́же ты ныне водворя́ешися со Ангелы и всеми святыми, прославля́я Бога, в Троице славимаго, Отца и Сына и Святаго Духа. Аминь.

О святителе Феодосии Черниговском

Святитель Феодосий, архиепископ Черниговский, родился в начале 30-х годов XVII в. в Подольском крае. Происходил из древнего дворянского рода Полоницких-Углицких. Родителямиегобылииерей Никита и Мария. Имя, данное святителю Феодосию при Крещении, осталось неизвестным.

Благочестие родителей способствовало духовному развитию и добрым склонностям мальчика: с детства он прилежал молитве и отличался кротким характером. Юношей он вступил в духовное училище, так называемую Киево-Братскую коллегию, при Киевском Богоявленском монастыре.

Киево-Братская коллегия являлась в то время главным центром борьбы Православия против напора и нападок католического духовенства – иезуитов и униатов.

В годы обучения окончательно определилось призвание святого к иноческому подвигу. Свободное от занятий время он отдавал молитве, чтению Священного Писания и богомыслию.

После получения образования будущий святитель принял постриг в Киево-Печерской Лавре и был назван Феодосием в честь преподобного Феодосия Печерского (память 3 мая).

В 1664 году его назначили настоятелем знаменитого Киево-Выдубицкого монастыря. Эта обитель незадолго до того находилась в руках униатов, приведших ее в полное разорение. Святой Феодосий с усердием принялся за дело, и, благодаря своей энергии и трудолюбию, быстро восстановил иноческую жизнь в Выдубицком монастыре. Заботясь о церковном благолепии, он организовал хор, который славился не только в Малороссии, но и в Москве, куда святой Феодосий посылал своих певчих в 1685 году.

В те годы святому Феодосию пришлось пережить тяжкое испытание: вместе с другими игуменами он был обвинен Мефодием, епископом Мстиславским и Оршанским, в измене русскому правительству и мнимой переписке с изменниками. 20 сентября 1668 года он был вызван давать объяснения по этому делу. Однако 17 ноября того же года клевета была обнаружена, и святой Феодосий вместе с другими был оправдан.

Когда епископ Лазарь был назначен местоблюстителем Киевской митрополии, он назначил святого Феодосия своим наместником в Киеве, а сам оставался в Чернигове. В этом звании святой Феодосий принимал деятельное участие во многих церковных событиях.

В 1688 году святой Феодосий был назначен архимандритом Черниговского Елецкого монастыря на место скончавшегося архимандрита Иоанникия (Голятовского). Там ему пришлось много потрудиться над благоустройством обители, также приведенной в разорение иезуитами и доминиканцами. Он участвовал в составлении Соборного ответа Московскому Патриарху Иоакиму по поводу отношения Киевской митрополии к Флорентийскому Собору и поднятому на нем вопросу о времени пресуществления Святых Даров.

В 1692 году 11 сентября святой Феодосий был торжественно хиротонисан в Успенском Московском соборе Кремля в сан архиепископа Черниговского.

Управляя Черниговской епархией, святитель Феодосий особенно заботился о духовном просвещении своей паствы. Он поддерживал старые и создавал новые иноческие обители, среди них – Печеникский женский монастырь, где он сам освящал храм. В 1694 году им был основан Любецкий скит; в том же году святитель освятил храм в Домницком мужском монастыре, а в 1695 году – величественный храм в честь Пресвятой Богородицы, построенный на вершине Болдинской горы, близ Ильинского монастыря.

При святителе Феодосии в Черниговской епархии замечается особый подъем и усиление иночества. Большое внимание святитель уделял духовенству и был строго разборчив в выборе кандидатов. Отличительными чертами личности святителя Феодосия были: снисходительность, миролюбие, строгая справедливость, глубокое сострадание ко всем, обращавшимся к нему за помощью и советом, не только православным, но и людям других исповеданий.

В 1696 году 5 февраля святитель Феодосий скончался и был погребен в Черниговском Борисоглебском соборе, за правым клиросом, в устроенном для того склепе. Святитель Иоанн Максимович построил над его гробом кирпичный свод с хвалебной надписью в стихах, в благодарность за чудесное избавление по молитвам святителя Феодосия от тяжкой болезни.

Прославление святителя Феодосия совершилось 9 сентября 1896 года. Этот день (22 сентября по гражданскому календарю) почитается днем памяти святителя.

VI. О замужестве дочерей

Акафист святителю Николаю Чудотворцу

Кондак 1

Возбранный чудотворче и изрядный угодниче Христов, миру всему источаяй многоценное милости ми́ро, и неисчерпаемое чудес море, восхваляю тя любовию, святи́телю Николае: ты же яко имеяй дерзновение ко Господу, от всяких мя бед свободи, да зову ти:

Радуйся, Николае, великий чудотворче.

Икос 1

Ангела образом, земнаго суща естеством, яви́ тебе всея́ твари Создатель; благоплодную бо доброту души твоея провидев, преблаже́нне Николае, научи всех вопити тебе сице:

Радуйся, от утробы матерния очище́нный;

Радуйся, даже до конца освяще́нный.

Радуйся, рождением своим родителей удививый;

Радуйся, силу душевную абие по рождестве явивый.

Радуйся, саде земли обетования;

Радуйся, цве́те Божественнаго сажде́ния.

Радуйся, лозо доброде́тельная винограда Христова;

Радуйся, древо чудоточное рая́ Иисусова.

Радуйся, крине райскаго прозябе́ния;

Радуйся, ми́ро Христова благоухания.

Радуйся, яко тобою отгонится рыдание;

Радуйся, яко тобою прино́сится радование.

Радуйся, Николае, великий чудотворче.

Кондак 2

Ви́дяще твоих мир излия́ние, Богомудре, просвещаемся душа́ми и телесы́, ди́внаго тя мироточца живоносна, Николае, разуме́юще: чудесы́ бо яко вода́ми, благодатию Божиею изливающимися, напая́еши верно вопиющих к Богу: Аллилуиа.

Икос 2

Разум неуразуме́нный вразумля́я о Святей Троице, был еси в Никеи со святыми отцы поборник исповедания православныя веры: равна бо Отцу Сына исповедал еси, соприсносу́щна и сопрестольна, Ариа же безумнаго облича́л еси. Сего ради ве́рнии научишася воспевати тебе:

Радуйся, великий благочестия столпе;

Радуйся, верных прибежища граде.

Радуйся, твердое православия укрепление;

Радуйся, честное Пресвятыя Троицы носило и похваление.

Радуйся, Отцу равноче́стна Сына пропове́давый;

Радуйся, Ариа возбеси́вшагося от Собора святых отгна́вый.

Радуйся, отче, отце́в славная красото;

Радуйся, всех богомудрых премудрая доброто.

Радуйся, огненная словеса испуща́яй;

Радуйся, добре стадо свое наставля́яй.

Радуйся, яко тобою вера утверждается;

Радуйся, яко тобою ересь низлага́ется.

Радуйся, Николае, великий чудотворче.

Кондак 3

Силою, данною ти свыше, слезу́ вся́ку отъя́л еси от лица́ лю́те страждущих, богоносне отче Николае: алчущим бо явился еси кормитель, в пучине морсте́й сущим изрядный правитель, неду́гующим исцеление, и всем всяк помощник показался еси, вопиющим Богу: Аллилуиа.

Икос 3

Имеяше воистинну, отче Николае, с небесе песнь тебе воспеваема быти, а не от земли: како бо кто от человек возможет твоея святыни величия проповедати; но мы, любовию твоею побеждаеми, вопием ти сице:

Радуйся, образе агнцев и пастырей;

Радуйся, святое очистилище нравов.

Радуйся, добродетелей великих вместилище;

Радуйся, святыни чистое и честно́е жилище.

Радуйся, светильниче всесве́тлый и вселюбимый;

Радуйся, све́те златозарный и непорочный.

Радуйся, достойный Ангелов собеседниче;

Радуйся, добрый человеков наставниче.

Радуйся, правило веры благочести́выя;

Радуйся, образе кротости духовныя.

Радуйся, яко тобою от страстей телесных избавляемся;

Радуйся, яко тобою сладостей духовных исполняемся.

Радуйся, Николае, великий чудотворче.

Кондак 4

Буря недоумения смущает ми ум, како достойно есть пе́ти чудеса твоя, блаженне Николае; никтоже бо может я исчести́, аще бы и многи язы́ки имел, и глаголати восхоте́л; но мы дивно Богу в тебе прославля́ющемуся дерзаем воспевати: Аллилуиа.

Икос 4

Слы́шаша, богомудре Николае, бли́жнии и да́льнии величие чудес твоих, яко по возду́ху легкими благодатными крилами навы́кл еси сущих в бедах предваря́ти, скоро от тех избавляя всех, вопиющих к тебе таковая:

Радуйся, избавление от печали;

Радуйся, подая́ние благодати.

Радуйся, нечаемых зол прогони́телю;

Радуйся, желаемых благих насади́телю.

Радуйся, скорый уте́шителю в беде сущих;

Радуйся, страшный наказателю обидящих.

Радуйся, чудес пучино, Богом излия́нная;

Радуйся, закона Христова скрижали Богом писанныя.

Радуйся, крепкое падающих возведе́ние;

Радуйся, право стоя́щих утверждение.

Радуйся, яко тобою всякая лесть обнажается;

Радуйся, яко тобою всякая истина сбывается.

Радуйся, Николае, великий чудотворче.

Кондак 5

Боготе́чная звезда явился еси, наставляя по морю плавающих лю́те, имже смерть предстоя́ше вскоре иногда, аще не бы ты предстал еси призывающим тя в помощь, чудотворче святый Николае; уже бо несты́дно бесом летающим, и погрузи́ти корабли хотящим запретив, отгнал еси их, верныя же научил еси спасающему тобою Богу взывати: Аллилуиа.

Икос 5

Ви́деша отрокови́цы, на брак скверный нищеты ради уготованныя, великое твое к нищим милосердие, преблаже́нне отче Николае, егда старцу родителю их нощию узельцы́ три зла́та тая́ся по́дал еси, сама́го со дще́рьми избавляя от падения греховнаго. Того ради слышиши от всех сице:

Радуйся, милости превели́кия сокровище;

Радуйся, промышления о лю́дех прия́телище.

Радуйся, пи́ще и отра́до к тебе прибегающих;

Радуйся, хлебе неснеда́емый а́лчущих.

Радуйся, богатство бе́дне живущим на земли Богом данное;

Радуйся, воздви́жение скорое убогих.

Радуйся, быстрое нищих услы́шание;

Радуйся, скорбящих приятное попече́ние.

Радуйся, трие́х дев непорочный невести́телю;

Радуйся, чистоты усердный храни́телю.

Радуйся, ненаде́жных наде́яние;

Радуйся, всего мира наслажде́ние.

Радуйся, Николае, великий чудотворче.

Кондак 6

Пропове́дует мир весь тебе, преблаженне Николае, скораго в бедах заступника: яко многажды во едином часе́, по земли путешествующим и по морю плавающим, предваря́я, пособствуеши, ку́пно всех от злых сохраняя, вопиющих к Богу: Аллилуиа.

Икос 6

Возсия́л еси свет животный, избавле́ние нося́ воеводам, неправедную смерть прия́ти имущим, тебе, добрый пастырю Николае, призывающим, егда вскоре я́влься во сне царе́ви, устрашил еси его, сих же неврежде́нных отпустити повелел еси. Сего ради с ними купно и мы благодарственно вопием ти:

Радуйся, усердно призывающим тя помогаяй;

Радуйся, от неправеднаго убиения избавля́яй.

Радуйся, от ле́стныя сохраня́яй клеветы́;

Радуйся, непра́ведныя разруша́яй сове́ты.

Радуйся, растерза́яй лжу яко паучи́ну;

Радуйся, возноша́яй славно истину.

Радуйся, неповинных от уз разрешение;

Радуйся, и мертвеце́в оживление.

Радуйся, проявителю правды;

Радуйся, помрачителю неправды.

Радуйся, яко тобою непови́ннии избавлени от меча;

Радуйся, яко тобою наслади́шася света.

Радуйся, Николае, великий чудотворче.

Кондак 7

Хотя богохульное еретическое отгнати злосмрадие, миро воистину благовонное, таинственное явился еси, Николае: люди мире́йския упасл еси, и весь мир своим благодатным миром исполнил еси. И от нас убо богомерзкое греховное злосмрадие отжени, да благоприятно Богу вопием: Аллилуиа.

Икос 7

Новаго тя Ноя, наставника ковчега спасительнаго разумеем, отче святый Николае, бурю всех лютых разгоня́ющаго направлением своим, тишину же божественную приносящаго вопиющим таковая:

Радуйся, обуреваемых тихое пристанище;

Радуйся, утопающих известное хранилище.

Радуйся, плавающих посреде́ пучин добрый кормчий;

Радуйся, треволне́ния морская уставля́ющий.

Радуйся, превожде́ние сущих в ви́хрех;

Радуйся, согре́яние сущих во мразех.

Радуйся, сияние, скорбный мрак разгоняющее;

Радуйся, светило, вся концы земли просвещающее.

Радуйся, от бездны греховныя человеки избавля́яй;

Радуйся, в бездну адскую сатану ввергаяй.

Радуйся, яко тобою дерзновенно бездну милосердия Божия призываем;

Радуйся, яко тобою от потопа гнева избавльшеся, мир с Богом обретаем.

Радуйся, Николае, великий чудотворче.

Кондак 8

Странное чудо является притекающим к тебе, блаженне Николае, священная твоя церковь: в ней бо и малое моление приносяще, ве́лиих недугов приемлем исцеление, аще токмо по Бозе упование на тя возложи́м, верно вопиюще: Аллилуиа.

Икос 8

Весь еси всем воистинну помощник, богоносе Николае, и собрал еси вкупе вся прибега́ющия к тебе, яко свободитель, питатель и врач скорый всем земным, на похвалу всех подвизая вопити к тебе сице:

Радуйся, всяких исцелений источниче;

Радуйся, лю́те страждущим помощниче.

Радуйся, заре́, сияющая в нощи́ греховной блуждающим;

Радуйся, росо неботочная в знои трудов сущим.

Радуйся, подаваяй требующим благостроение;

Радуйся, уготовля́яй просящим изобилие.

Радуйся, многажды прошение предваря́яй;

Радуйся, старым седи́нам силу обновляяй.

Радуйся, многих заблуждений от пути истиннаго обличителю;

Радуйся, таин Божиих верный служи́телю.

Радуйся, яко тобою зависть попира́ем;

Радуйся, яко тобою благонра́вное житие исправляем.

Радуйся, Николае, великий чудотворче.

Кондак 9

Всякия утоли́ болезни, великий наш заступниче Николае, растворяя благодатная врачева́ния, услаждающая души наша, сердца же веселящая всех усердно к помощи твоей притекающих, Богу же вопиющих: Аллилуиа.

Икос 9

Вети́я суемудренныя нечестивых видим тобою посра́мленныя, богомудре отче Николае: Ариа бо хульника, разделяюща Божество, и Саве́ллиа, смешающа Святую Троицу, препре́л, нас же во православии укрепил еси. Сего ради вопием ти сице:

Радуйся, щи́те, защищаяй благочестие;

Радуйся, мечу́, посецаяй злочестие.

Радуйся, учителю Божественных велений;

Радуйся, губителю богопротивных учений.

Радуйся, ле́ствице, Богом утвержденная, е́юже восходим к небеси;

Радуйся, покрове, Богом зданный, имже покрываются мнози.

Радуйся, немудрых умудри́вый твоими словесы́;

Радуйся, ленивых подвигнувый твоими нравы.

Радуйся, све́тлосте заповедей Божиих неугасимая;

Радуйся, луче́ оправданий Господних пресветлая.

Радуйся, яко учением твоим сокрушаются еретические главы;

Радуйся, яко тобою вернии сподобляются славы.

Радуйся, Николае, великий чудотворче.

Кондак 10

Спасти хотя душу, плоть твою ду́хови покорил еси воистинну, отче наш Николае: молчаньми бо прежде и боре́ньми с помыслы, дея́нию богомыслие приложил еси, богомыслием же разум совершен стяжал еси, имже дерзновенно с Богом и Ангелы беседовал еси, всегда вопиющи: Аллилуиа.

Икос 10

Стена еси похваля́ющим, преблаженне, чудеса твоя, и всем к заступлению твоему прибегающим; темже и нас, в добродетели убогих, от нищеты, напасти, недугов и нужд различных свобожда́й, вопиющих ти с любовию таковая:

Радуйся, от убожества вечнаго изыма́яй;

Радуйся, богатство нетленное подава́яй.

Радуйся, брашно неги́блющее алчущим правды;

Радуйся, питие неисчерпа́емое жаждущим жизни.

Радуйся, от мяте́жа и брани соблюдаяй;

Радуйся, от уз пленения свобожда́яй.

Радуйся, преславный в беда́х заступниче;

Радуйся, превели́кий в напастех защитниче.

Радуйся, многих от погибели исхи́тивый;

Радуйся, безчисленных неврежде́нно сохрани́вый.

Радуйся, яко тобою лютыя смерти грешнии избегают;

Радуйся, яко тобою жизнь вечную кающиися получают.

Радуйся, Николае, великий чудотворче.

Кондак 11

Пение Пресвятей Троице паче иных прине́сл еси, преблаже́нне Николае, умом, словом и делом: многим бо испытанием правоверная повеления уяснил еси, верою, надеждою и любовию наставляя нас в Троице Единому Богу воспевати: Аллилуиа.

Икос 11

Светозарную лучу во мраце жития́ сущим неугасимую, видим тя, Богом избрание отче Николае: с невеще́ственными бо ангельскими све́ты беседуеши о несозданном Троическом Свете, верных же души просвещаеши, вопиющих ти таковая:

Радуйся, озаре́ние Трисолнечнаго света;

Радуйся, деннице незаходимаго солнца.

Радуйся, свеще́, божественным пламенем возжже́нная;

Радуйся, яко угасил еси бесовский пламень нечестия.

Радуйся, светлое правоверия проповедание;

Радуйся, доброзрачное света Евангельскаго сияние.

Радуйся, молние, ереси пожигающая;

Радуйся, громе, устрашающий соблазня́ющия.

Радуйся, истиннаго научи́телю разума;

Радуйся, та́инственнаго изъявителю ума.

Радуйся, яко тобою попра́ся поклонение твари;

Радуйся, яко тобою научихомся покланятися Творцу в Троице.

Радуйся, Николае, великий чудотворче.

Кондак 12

Благодать данную ти от Бога све́дущии, радующеся твою память празднуем по долгу, преславный отче Николае, и к чудному заступле́нию твоему вседушно притекаем; преславных же твоих деяний, яко песка морска́го и множества зве́зднаго исчести́ не могу́ще, недоумением объя́ти бывше, вопием к Богу: Аллилуиа.

Икос 12

Поюще твоя чудеса, восхваля́ем тя, всехва́льне Николае: в тебе бо Бог в Троице прославляемый дивно прославися. Но аще и попремногу составленныя от души псалмы и песни приносим ти, Чудотворче святы́й, ничтоже творим ра́вно дарованию чудес твоих, имже удивляющеся, вопием к тебе таковая:

Радуйся, Царя́ царствующих и Господа господствующих служителю;

Радуйся, служителей Его небесных сожи́телю.

Радуйся, лю́дем верным поможение;

Радуйся, рода христианскаго возвыше́ние.

Радуйся, победы тезоимени́тый;

Радуйся, венценосче нарочитый.

Радуйся, всех добродетелей зерца́ло;

Радуйся, всех притекающих к тебе крепкое забра́ло.

Радуйся, по Бозе и Богородице, все наше упование;

Радуйся, телес наших здра́вие и душ спасение.

Радуйся, яко тобою от вечныя смерти свобожда́емся;

Радуйся, яко тобою безконе́чныя жизни сподобляемся.

Радуйся, Николае, великий чудотворче.

Кондак 13

О пресвяты́й и пречу́дный отче Николае, утеше́ние всех скорбящих, нынешнее наше приими приноше́ние, и от геенны избавитися нам Господа умоли, богоприятным твоим ходатайством, да с тобою воспеваем: Аллилуиа.

Этот кондак читается трижды, затем 1-й икос: «Ангела образом…» и 1-й кондак: «Возбранный Чудотворче…»

Молитва

О всесвяты́й Николае, угодниче преизря́дный Господень, те́плый наш заступниче, и везде в скорбех скорый помощниче! Помози мне грешному и унылому в настоящем сем житии, умоли Господа Бога даровати ми оставление всех моих грехов, ели́ко согреши́х от юности моея́, во всем житий моем, делом, словом, помышлением и всеми моими чувствы; и во исходе души моея́ помози ми окая́нному, умоли Господа Бога, всея́ твари Соде́теля, избавити мя воздушных мытарств и вечнаго мучения: да всегда прославляю Отца и Сына и Святаго Духа, и твое милостивное предстательство, ныне и присно и во веки веков. Аминь.

О святителе Николае Чудотворце

Николай Мирликийский Чудотворец является святым, особо любимым православными и в особенности русскими людьми. В различных житейских бедствиях и в опасностях пути он – скорый помощник.

Родился святой Николай в Малой Азии в конце III столетия. Уже с детского возраста он отличался глубокой религиозностью, и его дядя, епископ города Патары, приблизил его к себе и еще в молодом возрасте рукоположил в священники. После смерти родителей святой Николай унаследовал большое состояние, которое он стал раздавать бедным. Он старался помогать людям тайно, чтобы его не благодарили. Следующий случай иллюстрирует, как он помогал несчастным.

В городе Патары жил один богатый человек, имевший трех дочерей. Когда дочери стали достигать совершеннолетия, торговые дела у этого богача сложились так неудачно, что он совсем разорился. Тогда у негозародился преступный план использовать красоту своих дочерей, чтобы добывать средства для пропитания.

Святой Николай узнал о его планах и решил спасти его и его дочерей от такого позора. Подкравшись ночью к дому разорившегося купца, он бросил в окно мешочек с золотыми монетами. Найдя их, обрадованный купец выдал замуж свою старшую дочь, давей нужное приданое. Через короткое время святой Николай подбросил купцу второй мешочек с золотом, которого хватило на приданое второй дочери, и она также вышла замуж.

Когда святой Николай бросил в окошко третий мешочек для младшей дочери, купец его подкараулил. Упав в ноги святому Николаю, он слезно благодарил за спасение его семьи от страшного греха и позора. Устроив своих дочерей, купец через какое-то время поправил свои торговые дела и стал помогать людям, подражая своему благодетелю.

Память святителя Церковью отмечается дважды в году – 19 декабря и 22 мая (6 декабря и 9 мая по церковному календарю).

VII. В заботе об устройстве сыновей

Акафист святителю Митрофану, Воронежскому чудотворцу

Кондак 1

Избра́нный чудотворче и изря́дный угодниче Христов, многоцеле́бный источниче и моли́твенниче о душа́х наших, святи́телю отче Митрофа́не, я́ко име́яй дерзновение ко Господу, от всяких нас бед свободи́, зову́щих: Радуйся, Митрофа́не, великий и преславный чудотворче.

Икос 1

Ангел земны́й и человек небесный был еси́, святи́телю отче Митрофа́не: впери́в бо ум в Божественная, временная и земная пренебре́гл еси́; те́мже и всели́ся в тя Пресвятый Дух, Егоже благодатию све́тло украшен еси́, сего ради тебе, на небеси́ и на земли́ просла́вленному, вопие́м сице:

Радуйся, яко чистотою и святы́нею Ангелом уподобился еси́;

Радуйся, яко постомибде́нием безстра́стия достигл еси́.

Радуйся, светильниче Божественнаго света;

Радуйся, молитв благовонное кади́ло.

Радуйся, верных непреложное утвержде́ние;

Радуйся, неве́рных богому́дренное обличе́ние.

Радуйся, христиан непосты́дное прибе́жище;

Радуйся, благоче́стия стено необори́мая.

Радуйся, крепкое корми́ло Церкве Христовы;

Радуйся, непоколеби́мый столпе православия.

Радуйся, апостольских преданий верный храни́телю;

Радуйся, Таин Божиих истинный стройтелю.

Радуйся, Митрофане, вели́кий и преславный чудотворче.

Кондак 2

Ви́дя от святых моще́й твоих приснотеку́щий источник исцелений, благоговения и радости исполнени, благодарим Бога, дивно прославляющаго святыя Своя, вопиюще Ему: Аллилуиа.

Икос 2

Разумом, просвеще́нным свыше, вразумля́я заблу́ждших, поборник был еси́ истинныя Христовы Церкве, егда́ в царствующем граде Москве́ суемудреннии лжеучители на соборе святительском отверзоша нечести́вая уста своя на ея хуле́ние. Мы же, от мысленных волков изба́вльшеся, верно взываем ти:

Радуйся, цевни́це Духа Святаго, бряца́ющая славу Божию во спасение человеком;

Радуйся, громе, сокруша́яй ерети́ческое злоче́стие.

Радуйся, молние, попаля́ющая пле́велы неве́рия;

Радуйся, я́сное зерца́ло апостольских преда́ний.

Радуйся, немолчный благове́стниче велений Христовых;

Радуйся, верный наставниче богомудрия.

Радуйся, монашествующих славо;

Радуйся, архиереев божественное удобре́ние.

Радуйся, златозарное светило, просвещающее землю Русскую;

Радуйся, надежный ходатаю нам Царствия Небеснаго.

Радуйся, яко твоим к Богу моле́нием от ада свобождаемся;

Радуйся, яко твоим предстательством райския жизни сподобля́емся.

Радуйся, Митрофане, великий и преславный чудотворче.

Кондак 3

Силе Вышняго чудоде́йствующей, никтоже притекаяй к тебе, преблаже́нне отче, отходит тощь: неду́гующим бо явился еси исцеле́ние, слепым прозре́ние, хромым утвержде́ние, и вси благове́рнии людие, скораго тя помощника стяжавше, радостно Богу воспевают: Аллилуиа.

Икос 3

Имеяй в сердце своем огнь любве́ Божественныя, спасения ради душ человеческих пастырски подвиза́лся еси, богому́дре, проти́ву козней диавольских и победи́тельным ору́жием Креста разсе́к еси́ сети лукаваго, яко паучину. Те́мже приими́ от нас песнь сию́:

Радуйся, рабе Божий, благи́й и ве́рный;

Радуйся, достойный де́лателю вертограда Христова.

Радуйся, учи́телю смирения и целомудрия;

Радуйся, образе кротости и послушания.

Радуйся, му́жу желаний; Радуйся, пропове́дниче чудес Божиих.

Радуйся, наставниче дел добрых;

Радуйся, твердое ограждение Христовы Церкве.

Радуйся, огневидный столпе, наставля́яй на путь спасения;

Радуйся, светозарный свети́льниче, верныя просвещаяй.

Радуйся, неисчерпаемый сосу́де благодати Христовы;

Радуйся, чистое прия́телище Духа Святаго.

Радуйся, Митрофане, великий и преславный чудотворче.

Кондак 4

Бурю мирскаго жития́ итяжелоносныя страстей волны преше́д, обре́л еси́ тихое приста́нище и, в пустыню всели́вся, неле́ностно поработал еси Христу во мнозе долготерпе́нии. Отню́дуже руководил еси́ в Царствие Божие и духовная чада своя, научив их еди́ными усты́ и единым сердцем пе́ти Богу: Аллилуиа.

Икос 4

Слы́шаще дивныя о Бозе труды́ твоя, святи́телю отче Митрофа́не, прихожда́ху к тебе издале́ча жаждущии глаголов живота вечнаго: поне́же ты учил и творил еси́, наставлял словом и житием своим, сего ради любовию вопием ти:

Радуйся, апостолов прее́мниче;

Радуйся, святителей сопресто́льниче.

Радуйся, преподобных собесе́дниче;

Радуйся, праведных украше́ние.

Радуйся, ве́нче воздержа́ния;

Радуйся, благосенноли́ственное древо, потоками райскими воспита́нное.

Радуйся, безпомощных спасительное призре́ние;

Радуйся, цве́те нетле́ния.

Радуйся, яко отчужде́нием временных благ стяжа́л еси́ блаженство нищеты духовныя;

Радуйся, яко самово́льным обнища́нием обре́л еси́ сокровище благ вечных.

Радуйся, яко во глубину смирения прини́кл еси́;

Радуйся, яко на высоту безстрастия возше́л еси.

Радуйся, Митрофане, великий и преславный чудотворче.

Кондак 5

Боготе́чной звезде́, путеводи́вшей дре́вле волхвов к праведному Солнцу, подобен был еси́, всехва́льне отче, сам восходя благодатию Божией от силы в силу и приводя с собою ко Христу Богу всех, ищущих спасения. Те́мже и мы, немерцающим сиянием славы твоея озаря́еми, согласно вопием Ему: Аллилуиа.

Икос 5

Видевше в тебе воронежстии лю́дие перваго архипастыря, яко Ангела, знамение небесныя благодати нося́ща, возрадовашася радостию неизглаголанною; ты же, добре внимая себе и всему стаду, в не́мже тя Дух Святый постави епископа, пасл еси усердно Церковь Господа и Бога, яко слово воздати хотя. Сего ради ублажаем тя, отче Митрофане, зовуще:

Радуйся, челове́че Божий, преподобием, аки поясом златым, препоя́санный;

Радуйся, дру́же Христов, святительством, аки бисером драгим, преукраше́нный.

Радуйся, во́ине Христов непобедимый;

Радуйся, страже дома Божия неусы́пный.

Радуйся, восхожде́ния в сердце своем к небеси положивый;

Радуйся, словесныя овцы Христовы на живоносных па́житях воспита́вый.

Радуйся, яко не попусти́л еси душетле́нному зве́рю расхи́тити стадо твое;

Радуйся, яко от Небеснаго Пастыренача́льника праведное воздаяние прия́л еси́.

Радуйся, возлюби́вый благоле́пие дому Божия;

Радуйся, в самом себе храм Триипоста́сному Божеству уготовавый.

Радуйся, яко во умерщвле́нном телеси́ ри́зою нетле́ния оде́ян еси́;

Радуйся, яко из гроба заре́ю безсме́ртия нас осиява́еши.

Радуйся, Митрофа́не, великий и пресла́вный чудотворче.

Кондак 6

Словес Евангельских, е́же не скрывати себе сокровища на земли́, верный блюсти́тель показа́лся еси, всеблаже́нне Митрофане, егда достояние свое му́дре расточи́л еси́, снабдевая убогих и пособствуя благове́рному императору Петру в сооружении кораблей на побежде́ние неверных агарян, неве́дущих пети: Аллилуиа.

Икос 6

Возсия́ царству православному благотворный свет великих доброде́телей твоих, святи́телю отче Митрофане, о ни́хже благодаря́ще Отца Небеснаго, к тебе, яко к при́сному о нас моли́твеннику, взываем си́це:

Радуйся, наставниче целому́дрия;

Радуйся, смире́ния Христова истинный подражателю.

Радуйся, олтаря́ Господня благогове́йный служителю;

Радуйся, святителей украше́ние.

Радуйся, иноческаго равноангельнаго жития́ ревнителю;

Радуйся, безмолвия древних богоносных оте́ц подражателю.

Радуйся, милости струя́ неизсякаемая;

Радуйся, благоутробия хранилище неоску́дное.

Радуйся, сирых благонаде́жное пристанище;

Радуйся, вдовиц скорое заступление.

Радуйся, множество душ уневе́стивый Христу;

Радуйся, купно с ними пребыва́яй в радости Господа твоего.

Радуйся, Митрофа́не, великий и пресла́вный чудотворче.

Кондак 7

Хотя́щу не́когда благоверному императору Петру бесе́довати с тобою, при́зван был еси во двор царский; егда́ же внеза́пу узре́л окрест его извая́ния язы́ческая, а́бие возвратился еси вспя́ть, не убоя́вся преще́ния царе́ва, и готов был еси душу свою положи́ти па́че, не́же растли́ти мы́сленныя очи сердца своего неподобным виде́нием, научая верных единому живому Богу пе́ти: Аллилуиа.

Икос 7

Новаго тя по благоче́стию ревни́теля познав благове́рный царь, и ви́дя небоя́зненное твое на смерть изволе́ние, повеле́ суетная извая́ния низри́нути. Мы же святому дерзнове́нию твоему чудя́щеся, вопие́м:

Радуйся, непреклонный испове́дниче православия;

Радуйся, ре́вностный защи́тниче благоче́стия.

Радуйся, священнотайнниче благодати;

Радуйся, велегласный пропове́дниче покая́ния.

Радуйся, апостолов немолчная уста;

Радуйся, Це́ркве непоколеби́мый столпе.

Радуйся, пастырю добрый;

Радуйся, яко неприча́стен яви́лся еси лицеприя́тию.

Радуйся, яко и́стину не обину́яся свиде́тельствовал еси́;

Радуйся, яко твоим пособием сокруша́ются козни вра́жия.

Радуйся, яко всем ве́рным воспомина́ние твое пресла́дко;

Радуйся, яко всей Церкви Христовой имя твое прече́стно.

Радуйся, Митрофа́не, великий и преславный чудотворче.

Кондак 8

Странное и пресла́вное чудо благода́ти небесныя является ныне во очию всех верных: долготерпели́вый и многоми́лостивый Господь не прогневался на ны до конца за беззакония наша, но, помяну́в щедроты Своя, дарова́ нам тебе, досточу́дне отче, заступника изря́дна и тако вознесе́ рог спасения нашего, да выну поем Ему: Аллилуиа.

Икос 8

Весь еси в вышних, но и ни́жних не оставля́еши, святи́телю отче Митрофа́не, присно со Христом ца́рствуеши и о нас грешных молитвы к Нему возсыла́еши: не точию бо припа́дающих к цельбоносным мощам твоим, но и дале́че отстоя́щих, призывающих же всечестное имя твое, предста́тельством твоим соблюда́еши от всякаго зла. Те́мже во умиле́нии зове́м ти:

Радуйся, прибе́жище наше во всех скорбех;

Радуйся, скорый помощниче всех в беда́х су́щих.

Радуйся, целителю болезней душевных вкупе и телесных;

Радуйся, на невидимыя враги наша сильный поборниче.

Радуйся, посетителю в немощи лежащих;

Радуйся, утешителю в бедах су́щих.

Радуйся, яко тобою престае́т рыдание;

Радуйся, яко тобою подае́тся радость.

Радуйся, яко Христу доблественно последовал еси;

Радуйся, яко Сладчайшему Иисусу до конца послужил еси.

Радуйся, яко наслаждаешися лицезрения Божия;

Радуйся, яко сподобился еси зре́ти невечерний день Царствия Его.

Радуйся, Митрофане, великий и преславный чудотворче.

Кондак 9

Всякия скорби и труды доблественно претерпе́л еси, шествуя по пути спасения до масти́тыя старости, облече́н во всеоружие Божие, во плоти аки безплотен, умерщвля́я страсти и сокрушая наве́ты миродержи́теля тьмы века сего. Темже небесным сопричи́слен силам, купно с ними воспеваеши Богу: Аллилуиа.

Икос 9

Вети́я многовещанныя недоуме́ют изобрази́ти обилия любве́ твоея́, е́юже, отходя ко Творцу, преисполнен был еси́ к чадом твоим о Господе; восхоте́в бо и по отшествии своем присно поучати их, яко живы́й, завеща́л еси им вся потре́бная ко спасению. Сего ради из глубины серде́ц вопие́м ти:

Радуйся, благоче́стно течение скончавый;

Радуйся, веру соблюды́й всеце́лу.

Радуйся, оружием благоволе́ния Божия венчанный на земли;

Радуйся, венцем нетления украше́нный на небеси.

Радуйся, долу величием чудес блистающий;

Радуйся, горе́ лучами Трисолнечнаго Света осияваемый.

Радуйся, яко в пресветлых райских обителях вселя́ешися;

Радуйся, яко лицем к лицу Божественнаго света причащаешися.

Радуйся, яко с небесных высот на мольбы наша призираеши;

Радуйся, яко в сониях и видениях во благо нам явля́ешися.

Радуйся, яко молитвами твоими от вечныя смерти свобождаемся;

Радуйся, яко предстательством твоим безконечныя жизни сподобля́емся.

Радуйся, Митрофане, великий и преславный чудотворче.

Кондак 10

Иже всем человеком хотяй спасти́ся и в разум истины приити́, Господь и Бог наш Иисус Христос явил нам нетле́нное тело твое на земли́, яко живоносную купе́ль, врачу́ющую всяку болезнь и всяку я́зю в лю́дех. Те́мже благода́рственно вопие́м Ему: Аллилуиа.

Икос 10

Стена еси спасения прибегающим к тебе, святи́телю Митрофа́не, и в быва́емых от тебе зна́мениях, испове́дающих величие Божие. Сего ради, уще́дрени твоим чудодейственным о нас ко Христу Богу хода́тайством, вопие́м ти:

Радуйся, царей благочести́вых поборниче;

Радуйся, архиере́ев православных укрепление.

Радуйся, царства православнаго защи́тниче;

Радуйся, Церкви Святей утвержде́ние.

Радуйся, прежде смерти умертви́вый плоть свою;

Радуйся, предвкусивый жизнь вечную прежде вни́тия в селения райская.

Радуйся, уме́рший миру прежде кончины твоея;

Радуйся, воскре́сший духом во Христе прежде успе́ния твоего.

Радуйся, яко от оби́тели земны́я во обитель небесную пресели́лся еси;

Радуйся, яко от обители небе́сныя во оби́тели земныя благотворя́ нисходиши.

Радуйся, яко по отшествии твоем с нами пребыва́еши;

Радуйся, яко и по уме́ртвии твоем умерщвле́нныя грехами души молитвами твоими оживля́еши.

Радуйся, Митрофане, великий и преславный чудотворче.

Кондак 11

Пение, приносимое ныне, аще бы и превы́ше человеческаго было, не довле́ло бы к славословию Бога, даровавшаго тебе благодать исцелений. Сего ради недоумеюще благохвалити Его по достоя́нию, смиренному́дренно вопием: Аллилуиа.

Икос 11

Светоподательна светильника, просвещающаго души наша ве́рою, видим тебе, преблаже́нне отче, пред Престолом Божиим стоя́ща, и твоим блистанием озаря́еми, зове́м ти таковая:

Радуйся, пастырю предивный;

Радуйся, учи́телю прему́дрый.

Радуйся, столпе веры непоколеби́мый;

Радуйся, насади́телю благи́х.

Радуйся, чистоты́ селе́ние;

Радуйся, печа́льных утеше́ние.

Радуйся, си́рых пита́телю;

Радуйся, оби́димых предста́телю.

Радуйся, прему́дрости Божия прия́телище;

Радуйся, источниче неисчерпа́емыя благода́ти исцеле́ний.

Радуйся, провозве́стниче Боже́ственных веле́ний;

Радуйся, сокровище милосердия Божия неистощи́мое.

Радуйся, Митрофа́не, великий и преславный чудотворче.

Кондак 12

Благодать, свыше ти данную, познавше, благогове́йно лобызаем святоле́пное изображе́ние всечестнаго лица твоего, еже благоволи́л еси ди́вно яви́ти нам. Те́мже благодарственно вопием Христу Богу нашему: Аллилуиа.

Икос 12

Пою́ще твое к Богу отше́ствие, святи́телю Митрофане, почитаем священную память твою, величаем ревность по Бозе, хвалим долготерпе́ние, славим незлобие и ублажаем кончину твою: на смертном бо одре́ возлежа, желанием возжела́л еси облещи́ся в великий ангельский образ, нарече́н был Макарием, блаже́нства тезоименитым, блажен быв воистину, яко Царствие Небесное насле́довал еси. Те́мже моля́щеся усердно о еже сподобитися и нам неосужде́нно предстати на Страшное Судище Христово, взываем ти:

Радуйся, у Престола Божия теплый о нас предстателю;

Радуйся, му́жу желаний, прославивший Бога в телеси и в душе своей.

Радуйся, добропобе́дный во́ине Царя Небеснаго;

Радуйся, вождю́ премудрый ратующим противу сил адовых.

Радуйся, яко с горящим светильником сре́тил еси Христа;

Радуйся, яко от Него благодать исцелений прия́л еси.

Радуйся, яко благоволе́нием Пресвятыя Богородицы возвели́чен еси́;

Радуйся, яко во све́тлостех святых пребыва́еши.

Радуйся, яко со пророки и апостолы ликовству́еши;

Радуйся, яко со святи́тели и мученики просла́влен еси.

Радуйся, яко с преподобными и праведными весели́шися;

Радуйся, яко со всеми избранными Божиими при́сно торжеству́еши.

Радуйся, Митрофа́не, великий и преславный чудотворче.

Кондак 13

О великий и пречудный отче Митрофане, приими́ благоутробно сие малое моление наше и твоим благоприятным хода́тайством избави нас от всех враг ви́димых и невидимых, от вся́кия напасти и скорби, от напра́сныя смерти и будущия муки, да сподобимся с тобою и со всеми святыми во веки воспевати Богу Спасителю нашему: Аллилуиа.

Этот кондак читается трижды, затем 1-й икос: «Ангел земный…» и 1-й кондак: «Избранный чудотворче…»

Молитва первая

Святи́телю отче Митрофане, нетле́нием честны́х мощей твоих и мно́гими благодея́ниями, чуде́сно соде́янными и содеваемыми тобою с верою к тебе притекающим, уве́рившеся, я́ко и́маши ве́лию благодать у Господа Бога нашего, всесмире́нно припадаем вси и молимся тебе: моли Христа Бога нашего, да низпослет всем чту́щим святую память твою и усердно к тебе прибега́ющим бога́тыя милости Своя; да утвердит во Святе́й Своей Православной Церкви живый дух правыя веры и благоче́стия, дух ве́дения и любве́, дух мира и радости о Ду́се Свя́те, да вси члены ея́, чисты от мирских искушений и плотских похотей, и злаго действия злых духов, духом и истиною покланяются Ему и усердно пеку́тся о соблюдении заповедей Его ко спасению душ своих; пастырем ея да даст святую ревность попече́ния о спасении людей, им вве́ренных, да неве́рующих просветя́т, неве́дущих наста́вят, сомневающихся вразумят и удостове́рят, отпадших от Православныя Церкве обратя́т во святыя недра ея, верующих соблюдут в вере, грешных подви́гнут к покаянию, кающихся утешат и укрепят в исправлении жизни, раскаявшихся и испра́вившихся утвердят в святости жизни, и тако всех введут ука́занным от Него путем в уготованное вечное Царство святых Его. Всем же в держа́ве Российстей людем да да́рует мир, тишину, безмяте́жие, усе́рдие в исполне́нии заповедей Его, установле́ний Святыя Церкви и закона гражданскаго и изоби́лие в потребном для жизни сея́; и да избавит российския грады, град сей и вся иныя грады и веси от глада, труса, потопа, огня, меча, нашествия иноплеменных, междоусобныя брани, смертоносныя язвы и от всякаго зла. Ей, святителю Божий, да устроиши молитвами твоими вся благая душам и телесем нашим, да и мы прославим в душах и телесех наших Господа и Бога нашего, Иисуса Христа, Ему́же со Отцем и Святым Духом слава и держава, во веки веков. Аминь.

Молитва вторая

О всехвальный святителю Христов и чудотворче Митрофане, приими сие малое моление от нас грешных, к тебе прибегающих, и теплым твоим предстательством умоли Господа Бога нашего, Иисуса Христа, яко да призре́в на ны милостивно, дарует нам согреше́ний наших вольных и нево́льных проще́ние и по вели́цей Своей ми́лости избавит нас от бед, печалей, скорбей и болезней душевных и телесных, обдержащих нас; да подаст земли плодоносие и вся, яже на пользу настоящаго жития нашего потребная; да дарует нам скончати житие сие привре́менное в покаянии и да сподобит нас грешных и недостойных Небеснаго Царствия Своего, со всеми святыми славити Его безконечное милосердие, со Безначальным Его Отцем и Святым и Животворящим Его Духом, во веки веков. Аминь.

О святителе Митрофане Воронежском

Святитель Митрофан (в миру Михаил) родился в 1623 г. во Владимирских пределах в семье потомственных священников. Благочестивые родители дали ему хорошее воспитание в духе Православной веры. Овдовев на сороковом году своей жизни, Михаил принял иночество в Золотниковской обители Успения-Богоматери, близ города Суздаля. Усердный в подвигах инок был рукоположен в иеромонахи в 1663 г., а через три года возведен в сан игумена Косминой Яхромской обители.

Как игумен, святой Митрофан пользовался уважением как духовных, так и светских лиц. Имея полное доверие к святому Митрофану, патриарх Иоаким поручил ему выдавать из монастырской казны жалование ратным людям. С открытием новой епархиальной кафедры в Воронеже, игумен Митрофан был хиротонисан в епископы в 1682 г. Вовремя венчания на царство императора Петра святому Митрофану пришлось быть свидетелем крупных раскольничьих беспорядков, которые оставили на нем самое удручающее впечатление. Святитель увидел, как велико зло, порождаемое расколом, и поэтому в течение своей последующей жизни он выступал активным борцом против разделения.

Заняв высокий архипастырский пост в Церкви, святитель Митрофан был доступен всякому. Его архиерейский дом служил местом пристанища скорбящих, гостиницей для странников, врачебницей для болящих. Часто святитель отправлялся по городу, посещал дома болящих и утешал страдальцев надеждой на милость Божию. Нередко он посещал и тюрьмы. Среди прочих епископов он пользовался особой любовью императора Петра. При своих частых посещениях Воронежа, где на реке Дон строилась верфь и сооружался флот, Петр Великий наделял святителя деньгами и угодьями на пользу нуждавшихся. Приезжая в Воронеж, император Петр прежде других посещал святителя Митрофана и, побеседовав с ним, неизменно отходил от него со светлым и бодрым настроением.

В продолжение 20 лет своего архиерейского служения святитель Митрофан много потрудился для блага Церкви. В 1703 году он серьезно заболел. Прибывший в то время в Воронеж император Петр посетил умирающего святителя, припал к его одру и оставался неотлучно при нем до самой кончины. При погребении святого император принял участие в несении его гроба. Похоронили святителя Митрофана в Воронежском кафедральном соборе.

Память о благочестии и добродетелях святителя Митрофана долго держалась у жителей Воронежа. Открытие его нетленных мощей в 1718 году и совершающиеся от них исцеления окончательно убедили всех в его святости. Позже, в 1833 году, мощи святого Митрофана были торжественно перенесены в Благовещенский собор города Воронежа.

Дни памяти святителя – 6 декабря и 20 августа (23 ноября и 7 августа по церковному календарю).

Тропарь:

Правило веры и образ кротости, словом и житием, пастве твоей, отче смиренномудре Митрофане, был еси: тем же и во светлостех святых, солнца светлейше возсиял еси, венцем нетления и славы украшаем. Моли Христа Бога православным людем в мире спастися.

VIII. Об исцелении от недуга пьянства

Акафист Божией Матери пред иконой Ее, именуемой «Неупиваемая чаша»

Кондак 1

Избра́нное и дивное нам избавле́ние дарова́ся Твой образ честны́й, Владычице Богородице, яко изба́вльшеся явлением его от недугов душевных и телесных и скорбных обстояний, благода́рственная благохвале́ния прино́сим Ти, всемилостивая Заступнице. Ты же, Влады́чице, Неупиваемою Чашею нами именуемая, приклони́ся благоутробно к нашим воздыха́ниям и воплем серде́чным, и избавление подаждь страждущим недугом пиянства, да с верою воззовем Ти:

Радуйся, Владычице, Неупиваемая Чаше, духовную жажду нашу утоля́ющая.

Икос 1

Ангельстии чины и праведников со́нмы непрестанно славят Тя, царицу Богородицу, ходатаицу о многогре́шнем роде христианстем, погря́зшем в беззакониих и пребывающем во гресех, и во утешение и спасение даруеши ему милость Свою чрез многоименуемыя чудотворныя иконы Твоя, ихже, яко звезды небесныя, по всей земли нашей зрим; к единому же из сих образов, Неупиваемая Чаша именуемому, припадающе, из глубины сердца взываем Ти:

Радуйся, неприступнаго Божества селе́ние;

Радуйся, непрестанное людей удивление.

Радуйся, скорбя́ми немощи наша очищающая;

Радуйся, печа́льми наша немощи врачу́ющая.

Радуйся, милость Свою чрез чудотворныя иконы Твоя нам свыше посылающая;

Радуйся, явлением их скорбная сердца наша возвеселя́ющая.

Радуйся, пречудное всех с Богом примирение;

Радуйся, геенны вечныя избавление.

Радуйся, Владычице, Неупиваемая Чаше, духовную жажду нашу утоляющая.

Кондак 2

Видяще, Пресвятая Владычице, скорби сердечныя, муки душевныя, искреннее покаяние людей, одержи́мых губительным пороком пиянства, благоволи́ла еси яви́ти богоспасаемому граду Серпухову милость Свою явлением пречуднаго образа Своего Неупиваемая Чаша, да вси к нему припадающе с верою и сокрушенным сердцем, получивше исцеление от тяжкаго недуга своего, из глубины души вопиют Богу: Аллилуиа.

Икос 2

Разумев трикратное явление преподобнаго Варлаама и повеление его в путь ше́ствовати в богоспасаемый град Серпухов, человек некий, страстию пиянства одержимый, обре́те тамо в монастыре икону Твою святую, Неупиваемая Чаша именуемую. Мы же, видяще таковое о нас грешных попечение, с благоговением вопие́м Ти:

Радуйся, чрез благочестивых людей славу чудес Твоих грешным открывающая;

Радуйся, путеводительнице прозорливая, путь спасения им показу́ющая.

Радуйся, всеблагая наша наставнице, любовию Твоею нас привлекающая;

Радуйся, за вся благодеяния Твоя благодарению нас научающая.

Радуйся, скорбь нашу в радость претворя́ющая;

Радуйся, несумненною надеждою нас увеселя́ющая.

Радуйся, губительныя страсти наша разрушающая;

Радуйся, благим намерениям способствующая.

Радуйся, Владычице, Неупиваемая Чаше, духовную жажду нашу утоляющая.

Кондак 3

Сила Вышняго и благодать Владычицы укрепля́ше не́коего человека, страждущаго недугом пиянства, егда́ он, нози разсла́бленныя и́мый, и́де во град Серпухов, повеление Богоматери, чрез преподобнаго Варлаама рече́нное, исполня́я. Пришед же во град сей, обре́те икону Пречистыя Богоматере, а́бие исцеле́ от недуга своего душевнаго и телеснаго, и из глубины души благодарственно воззва́ Богу: Аллилуиа.

Икос 3

Иму́ще источник неоскудеваемый, неупива́емую чашу небесных дарований, не токмо люди града Серпухова, но и вси православнии христиане иных гра́довиве́сей притекающии к Твоему пречудному образу, Неупиваемая Чаша именуемому, и пред сим получивше исцеление, припа́дающе, благодарственными усты вопиют Ти:

Радуйся, купеле, в нейже вся скорби наша погружаются;

Радуйся, чаше, еюже радость спасения нашего восприемлем.

Радуйся, немощи душевныя и телесныя врачующая;

Радуйся, страсти наша силою молитв Твоих укрощающая.

Радуйся, коему́ждо во всякой потребе просящим, полезная дарующая;

Радуйся, безчисленныя щедроты всем подаю́щая.

Радуйся, милости сокровище нам открывающая;

Радуйся, милосердие к падшим являющая.

Радуйся, Владычице, Неупиваемая Чаше, духовную жажду нашу утоляющая.

Кондак 4

Бурю внутрь иму́щии помышлений сумнительных, но с искренним покаянием притекающии к Твоему неизреченному милосердию, одержимии пиянственною страстию, получают исцеление и из глубины сердца вопию́т рожденному от Тебе Спасителю нашему: Аллилуиа.

Икос 4

Слыша Господь тяжкия скорби, вопли и плач жен, стариц, детей, сродницы коих обуреваеми суть пиянственною страстию, дарова им, Владычице, Твою икону, от неяже вси притекающии обретают утешение и радость духовную и вопиют Ти со слезами:

Радуйся, Агнице, рождшая Агнца, взе́млющаго грехи мира;

Радуйся, чаше, че́рплющая нам радость от источника безсмертия.

Радуйся, скорбных матерей утешение;

Радуйся, безнадежных надеждо.

Радуйся, притека́ющих к Тебе благодатное охране́ние;

Радуйся, скорбящих отра́до и увеселение.

Радуйся, волнение страсти пиянства утишающая;

Радуйся, руку помощи Твоея́ требующим простирающая.

Радуйся, Владычице, Неупиваемая Чаше, духовную жажду нашу утоляющая.

Кондак 5

Яко боготе́чную звезду, честну́ю икону Твою Ты нам показала еси́, Владычице мира, ю́же мы зряще, с верою сердечною молящеся Тебе, Богородице, глаголем: исцели́ пиянством и иною болезнию душевною и телесною страждущих, верных же научи воспевати хвалу Богу: Аллилуиа.

Икос 5

Ви́дяще чудеса преславныя и знамения пречудныя, бываемая не токмо от иконы Твоея́, Богомати, во граде Серпухове явле́нныя, но и от по подобию сея иконы списанных изображений, припадающе к ним смиренно, вопием Ти:

Радуйся, скоропредстательная помощнице усердно к Тебе притекающих;

Радуйся, благосердная услы́шательнице молений наших.

Радуйся, град Серпухов благословением Твоим осенившая;

Радуйся, и в пределех московских славу чудес Твоих показавшая.

Радуйся, всем требующим с верою сокровище исцелений неоскудное;

Радуйся, в трезвении благоподвизающихся всемощная покровительнице.

Радуйся, веду́щим брань проти́ву мира, плоти, диавола и пиянства добрая споспешнице;

Радуйся, в мире благочестно живущих усердная Заступнице.

Радуйся, Владычице, Неупиваемая Чаше, духовную жажду нашу утоляющая.

Кондак 6

Проповедующе чудеса Твоя, Богородительнице, от иконы Твоея Неупиваемая Чаша именуемыя, бываемая, молим Тя, Пречистая, со слезами: избави всех нас от виннаго пристрастия и от падения греховного, научи нас воздержанию, подвизающи воспевати Богу: Аллилуиа.

Икос 6

Возсияла еси́ в светлости Божественной славы, Дево Богородице, на Младенца, предвечнаго Бога, Господа нашего Иисуса Христа зрящи, Иже в сосуде, аки в неупиваемой чаше предстоит, якоже Тя видим изображенную на иконе Твоей, Неупиваемая Чаша та́инственно пронарече́нней, от нея́же избавление пиянственной страсти притекающим с верою да́руеши; сего ради со слезами приносим Тебе гла́сы немолчныя си́це:

Радуйся, о Тебе радуется и торжествует ангельский собор и человеческий род;

Радуйся, яко Твоя слава превосходит похвалы земныя и небесныя.

Радуйся, та́инственным изображением Сына в сосуде Тайну Божественныя Евхаристии нам открывающая;

Радуйся, рожденнаго Тобою Агнца, всегда ядомаго и никогда иждива́емаго, нам дивно указу́ющая.

Радуйся, Чаше жизни и безсмертия, ко вратом вечныя жизни нас приводящая;

Радуйся, источником нетления и радости жаждущия души напоя́ющая.

Радуйся, неизсчетною благостию не оставляющая самых презренных и отверженных;

Радуйся, от рова погибели милосердием Твоим исхищающая безнадежных.

Радуйся, Владычице, Неупиваемая Чаше, духовную жажду нашу утоляющая.

Кондак 7

Хотя́ человек некий возблагодарите Тя, Владычице, за исцеление от недуга пиянства, украси́ Твою пречу́дную икону, Богомати, во граде Серпухове пребывающую, из глубины сердца воспевая Богу: Аллилуиа.

Икос 7

Новое чудо видим, Владычице, от иконы Твоея́ святыя: страждущий бо недугом пиянства некий раб Божий Стефан, прибегая к Твоему матернему предстательству, от тяжкаго недуга своего избавися и, благодаряй Тя, благолепными дары икону Твою украси́, и, припадая к ней, со слезами возопи Тебе тако:

Радуйся, Живоносный Источниче исцелений;

Радуйся, Чаше небесная Божественных дарований.

Радуйся, реко исцелений приснотекущая;

Радуйся, море, вся наша страсти потопляющее.

Радуйся, под тяжестью греха пиянства падающих матернима руками Твоима возставляющая;

Радуйся, благодарственныя дары не отвергающая.

Радуйся, сердца благочестивых людей возвеселяющая;

Радуйся, вся благая прошения наша исполняющая.

Радуйся, Владычице, Неупиваемая Чаше, духовную жажду нашу утоляющая.

Кондак 8

Странно и сумнительно неверующим слышати, како икона Твоя святая Неупиваемая Чаша Божественных исцелений источает чудо. Мы же, верующе слову Твоему, Владычице, реченному к первописанней Твоей иконе: «Благодать Рождшагося от Мене и Моя с сею иконою да будет», веруем, яко и сея икона Твоя́ благодать Твою источает. Темже благоговейно покланяющеся, лобызаем ю, вопиюще Богу: Аллилуиа.

Икос 8

Все упование лю́дие, страждущии недугом пиянства, на Тя, Владычице, возлагают. Преклонися к не́мощем и страсте́м нашим. Кто бо нас, грешных, изведет из рова погибели и избавит от немощи духовныя и телесныя, аще не Ты, Владычице. Сего ради, преклоньше колена пред Твоим пречистым образом, вопием Ти тако:

Радуйся, моления грешников не отвращающая;

Радуйся, призывающим Тя Свою небесную помощь низпосылающая.

Радуйся, глубину милосердия Твоего грешным показу́ющая;

Радуйся, отчаянных и безнадежных ободряющая.

Радуйся, одержимым страстию пиянства руку помощи простирающая;

Радуйся, терпеливых страдальцев благодатными дары утешающая.

Радуйся, недуги наша душевныя и телесныя врачующая.

Радуйся, су́етныя радости мира сего презирати нас научающая.

Радуйся, Владычице, Неупиваемая Чаше, духовную жажду нашу утоляющая.

Кондак 9

Всякое естество ангельское удиви́ся делу Твоего милосердия, Господи, яко даровал еси грешному роду человеческому твердую Заступницу и помощницу, к нашим не́мощем приклоняющуюся и от горькаго недуга пиянства свобождающую, верныя же научающую пети Богу: Аллилуиа.

Икос 9

Ветии челове́честии недоуме́ют восхвали́ти по достоянию, славное, Владычице, иконы Твоея явление. Ниже́ мы, грешнии, от скверных усте́н наших возможем принести достойное похваление Заступнице нашей. Обаче неисчетная чудеса, иконою Твоею являемая, видевше, душею и сердцем радующеся, Тебе глаголем:

Радуйся, от священнаго лика Твоего чудеса источающая;

Радуйся, от бед и скорбей скоро избавляющая.

Радуйся, отвергающих Тя посрамляющая;

Радуйся, от всякаго зла прибегающих к Тебе сохраняющая.

Радуйся, кротким сиянием Твоим мрак греха и мглу страстей наших разгоняющая;

Радуйся, яко ду́ши наша любовию к Тебе и Сыну Твоему исполняющая.

Радуйся, на стезю́ покаяния нас прему́дре наставляющая;

Радуйся, добраго ответа пред Судиею Праведным нам усердная ходатаице.

Радуйся, Владычице, Неупиваемая Чаше, духовную жажду нашу утоляющая.

Кондак 10

Спасти хотя многия, страждущия недугом пиянства, чудную икону Твою, Богомати, дарова́ла еси́, да вси одержи́мии сею страстию к чудотворному образу Твоему притекают, и, получивше исцеление, во умилении взывают Богу: Аллилуиа.

Икос 10

Стена еси́ и щит, Богомати, людям, пиянственною болезнию страждущим и всем усердно к Тебе притека́ющим и икону Твою благоговейно чтущим. Ибо сию дарова нам благих Податель Господь в помощь и врачевство от губительной страсти, и сим внушает нам пе́ти Тебе:

Радуйся, отчаянных наде́ждо и печали нашей утоление;

Радуйся, болезней душевных и телесных исцеление.

Радуйся, нашу скверну чистотою Твоею очищающая;

Радуйся, Своею благодатию наше недостоинство просвещающая.

Радуйся, бре́ние наше тленное в нетление облекающая;

Радуйся, моления наша Твоим предстательством подкрепляющая.

Радуйся, в неможении нашем нас утверждающая;

Радуйся, облегающий нас облак страстей скоро разгоняющая.

Радуйся, Владычице, Неупиваемая Чаше, духовную жажду нашу утоляющая.

Кондак 11

Пение наше смиренное, от полноты любве и усердия Тебе приносимое, не пре́зри, Чистая, и не отврати от отчаявшихся и страждущих недугом пиянства лика Своего, но помози́ им же и нам очиститися от всякия скверны греховныя, да возможем достойно и праведно пети Богу: Аллилуиа.

Икос 11

Светоприимную свещу зрим Тя, Пресвятая Дево, ибо образ Твой святый лучами благодати Твоея́ мглу греховную прогоняет и на светлую стезю добродетелей наставляет, с верою зовущих Ти таковая:

Радуйся, заступлением Твоим от суеты мира сего многомятежнаго нас избавляющая;

Радуйся, прираже́ния страстей плотских отражати нам помогающая.

Радуйся, мысль бла́гу в сердце наше полагающая;

Радуйся, нечистую совесть нашу просвещающая.

Радуйся, от мучительнаго недуга пиянства страждущих избавляющая;

Радуйся, к искреннему покаянию и вразумлению призывающая.

Радуйся, ду́ши всех озло́бленных умягчающая;

Радуйся, на помощь Тя призывающих и имя Твое славящих спасающая.

Радуйся, Владычице, Неупиваемая Чаше, духовную жажду нашу утоляющая.

Кондак 12

Благодать Божия, прису́щая иконе Твоей, Неупиваемая Чаша именуемой, влечет к ней, Владычице, всех скорбящих, плачущих, обездоленных, вдов и стариц, наипаче же всех страждущих недугом пиянства, и не тщетны отходят, Пречистая, от неупиваемой чаши Твоих Божественных дарований, но, неоскудно получающе цельбы от чудотворнаго образа Твоего, Всеблагая, благодарственно поют Богу: Аллилуиа.

Икос 12

Поюще Твоя чудеса и велию милость людем, одержимым пиянственною страстию, явле́нныя, молим Тя, Владычице, спаси и помилуй, и настави нас на стезю праву, и не остави нас, покрова Твоего ищущих и зовущих Ти:

Радуйся, к воздержанию от греха пиянства всех подвизающая;

Радуйся, от пристрастия к вину росою милости Твоея́ свобождающая.

Радуйся, страждущим от тяжкаго греха пиянства присное врачевание;

Радуйся, бедствующим в страсте́х скорая помощнице.

Радуйся, малодушных дивное ободрение;

Радуйся, благодушных велия радость.

Радуйся, гордых смиряющая;

Радуйся, смиренныя возвышающая и всем спасения желающая.

Радуйся, Владычице, Неупиваемая Чаше, духовную жажду нашу утоляющая.

Кондак 13

О премилостивая Мати сладчайшаго Господа нашего Иисуса Христа! Нынешнее наше услы́ши моление и избави нас от всех недугов душевных и телесных, наипаче же свободи́ страждущих недугом пиянства рабов Твоих (имена их), да не во зле погибнут, но да спасеннии Тобою, присно вопиют Богу: Аллилуиа.

Этот кондак читается трижды, затем 1-й икос «Ангельстии чины…» и 1-й кондак «Избранное и дивное избавление…».

Молитва

О Премилосердная Владычице! К Твоему заступлению ныне прибегаем, молений наших не пре́зри, но милостиво услыши нас: жен, детей, матерей и тяжким недугом пиянства одержимых и того ради от матере своея́, Церкве Христовой и спасения отпадающих братий и сестер, и сродник наших исцели. О милостивая Мати Божия, коснись сердец их и скоро возстави от падений греховных и ко спасительному воздержанию приведи их. Умоли Сына Своего, Христа Бога нашего, да простит нам согрешения наша и не отвратит милости Своея́ от людей Своих, но да укрепит нас в трезве́нии и целомудрии. Приими́, Пресвятая Богородице, молитвы матерей, о чадех своих слезы проливающих, жен, о мужех своих рыдающих, чад сирых и убогих, заблуждшими оставленных, и всех нас, к иконе Твоей припадающих. И да приидет сей вопль наш, молитвами Твоими, ко престолу Всевышняго. Покрый и соблюди нас от лукаваго ловления и всех козней вражиих, в страшный же час исхода нашего помози пройти непреткновенно воздушная мытарства, молитвами Твоими избави нас вечнаго осуждения, да покры́ет нас милость Божия в нескончаемые веки веков. Аминь.

О иконе Божией Матери «Неупиваемая Чаша»

Явление святого образа «Неупиваемая Чаша» произошло в 1878 году. Крестьянин Ефремовского уезда Тульской губернии, отставной солдат, был одержим страстью пьянства. Он пропивал все, что имел, и вскоре стал нищенствовать. От непомерного пьянства у него отнялись ноги, но он продолжал пить. Однажды во сне ему явился старец и приказал идти в город Серпухов в монастырь Владычицы Богородицы, где находится икона Божией Матери «Неупиваемая Чаша», и отслужить перед ней молебен.

Придя в монастырь и рассказав о своих сновидениях, страждущий просил отслужить молебен. Но никто в монастыре не знал иконы Божией Материс таким наименованием. Тогда подумали: нета лиэтоикона, что висит в проходе из храма в ризницу? На оборотной стороне ее действительно увидели надпись: «Неупиваемая Чаша». В лике ученика святителя Алексия – преподобного Варлаама – недугующий крестьянин сразу же узнал являвшегося ему во сне старца. Из Серпухова крестьянин возвращался домой вполне здоровым.

Весть о чудном прославлении иконы Божией Матери быстро распространилась по России. Одержимые страстью пьянства, их родные и близкие спешили вознести молитвы к Богоматери об исцелении от недуга, а многие приходили, чтобы уже возблагодарить Владычицу за Ее великую милость.

Что изображает эта икона? По иконографии она относится к типу одного из древнейших изображений Божией Матери – «Оранта», только Богомладенец написан стоящим в чаше. Чаша с благословляющим Богомладенцем – это чаша Причащения, источающая приступающим к ней с верою все благословения, дарованные грешному роду человеческому искупительным подвигом Господа нашего Иисуса Христа. Эта чаша действительно неупиваемая, или неиспиваемая, потому что Агнец ее «всегда ядомый и никогда же иждиваемый». А Матерь Божия с воздетыми вверх пречистыми руками, как могучий первосвященник, ходатайственно возносит Богу эту Жертву – Своего закланного Сына, заимствовавшего плоть и кровь от Ее пречистых кровей, – в пренебесный жертвенник за спасение всего мира, и предлагает в снедь верным. Она молится за всех грешников, всем хочет спасения, вместо низких губительных пристрастий призывает к неистощимому источнику духовной радости и утешения. Она возвещает, что неупиваемая чаша небесной помощи и милосердия уготована каждому нуждающемуся.

Празднование иконе совершается 18 мая (5 мая по церковному календарю).

IX. В скорби о находящихся в заключении или в плену

Акафист Праведному Симеону Богоприимцу

Кондак 1

Избра́нный в благовестника явления Христова в человецех, святый праведный старче Симеоне, похвальная пения приносим ти, Богоприимче, ты же, яко име́яй дерзновение ко Господу, Егоже во объятиях Твоих носил еси, моли спастися нам, любовию зовущим:

Радуйся, Симеоне, старче праведный, Богоприимче преблаженный.

Икос 1

Ангел Господень послан бысть извествовати старцу Симеону, яко воистину от Девы родитися и́мать обетованный Спас миру Христос. Егда́ бо той, чту́щу ему книгу пророка Исаии, дости́же места, иде́же бе написано: се Дева во чреве приимет и родит сына Емману́ила и недоумева́яй о реченных помышляше в себе, ка́ко могут сия быти, тогда явися ему Ангел и возвести яко не и́мать видети смерти, дондеже видит рождшагося от Девы Христа Господня. Таковому дивному о нем промышлению Божию чудя́щеся воззовем к нему такова́я:

Радуйся, с сединами старческими и мудрость истинную стяжа́вый;

Радуйся, Духом Божиим, яко муж праведен и благочестив свидетельствованный;

Радуйся, во всех оправданиих Господних непорочно и непреткновенно ходи́вый;

Радуйся, всем житием Твоим Господеви угоди́вый;

Радуйся, Симеоне, старче праведный, Богоприймче преблаженне.

Кондак 2

Видя старец, яко умножающимся ле́том живота, умножаются ему труд и болезнь, зело скорбя́ше душею, яко продолжи́ся время пришельствия его на земли, темже желание имый разрешитися и ко отце́м преити, сле́зне просяще отпущения себе, зовый Богу: Аллилуия.

Икос 2

Разум недоразуме́нный возвеще́нных от Ангела разуме́ти, старец ища, недоумеваше в себе глаголя: что сие́ есть странное и неудобь сказаемое таинство, яко Дева во чреве зачнет и родит Сына. Еда Дева чи́ста, яко мужа не знает, родити может, и кто будет сей, иже и́мать роди́тися без мужа, Сын Девы. Паче же и паче испыту́я писание, уразуме́ от них ве́лию сию благочестия тайну, яко подобает Богу явитися во плоти, да спасет человека Богом же и человеком. Те́мже мы, дивному премудрости Божия совету чудя́щеся воспоим блаже́ннаго сотайнника премудрости, зовуще к нему таковая:

Радуйся, яко святою жизнию сердце твое очистил еси́;

Радуйся, яко чистотою сердца пламенную любовь к Богу стяжал еси;

Радуйся, яко любовию к Богу ум твой чист сотворил еси;

Радуйся, яко чистотою ума разум божественных писаний уяснил еси себе;

Радуйся, яко разумением писаний к вере во Христа приведен был еси;

Радуйся, яко верою и упованием к чаянию утехи Израилевой наставлен был еси;

Радуйся, Симеоне, старче праведный, Богоприимче преблаженный.

Кондак 3

Сила Духа Божия воздвиже во он день старца приити в Церковь, и егда введоста родителя Отроча Иисуса, сотворити има по обычаю законному о Нем, и той, узрев Отроча, а́бие уразуме́ Духом, яко Сей есть обетова́нный Спас миру Христос и ра́дуяся возопи́ Богу: Аллилуия.

Икос 3

Имея ум зряй к Богу и быв в Дусе, прият тогда старец Симеон Младенца Иисуса на руку́ своею́ и благослови Бога, и рече к Марии, Матери Его: се лежит Сей на падение и на востание многим во Израили и в зна́мение пререка́емо, яко да откры́ются от многих сердец помышления их. Таковому у́бо прозрению святаго дивя́щеся, ублажи́м Богоприимца пе́нии си́ми:

Радуйся, Богове́дче прозорли́вый, Христа Господня, во образе Младенца четыредесятодневна я́вльшася, Духом Божиим а́бие позна́вый;

Радуйся, Богопроповедниче святый, Бога Того во плоти прише́дша, во спасение миру велегла́сно пропове́давый.

Радуйся, Боголюбче благочестивый, пришествием ча́янныя тобою утехи Изра́илевой несказа́нно обрадованный;

Радуйся, Боговидче преблаженный, Бога во плоти я́вльшася, не умными точию, но и теле́сныма очи́ма узре́вый.

Радуйся, Богоприимче праведный, всю тварь Содержащаго дла́нию, старческими твоими дла́ньми восприя́вый;

Радуйся, Богоносче истинный, Бога, Егоже небо и земля носити не могут, во объятиих твоих теле́сне носивый.

Радуйся, Симеоне, старче праведный, Богоприимче преблаженный.

Кондак 4

Буря внутрь помышлений тревожных вниде в душу святыя Богоотроковицы, егда благословив Ю Симеон, приложи глаголати к Ней: и Тебе же Самой пройдет душу оружие. Е́же слышавше святая Дево, пе́рвее уже смутися о словеси сем, таже яко раба Господня су́щи, предаде́ себе в волю Господню, зовущи Ему: Аллилуия.

Икос 4

Слышаще Иосиф и Пречистая Матерь и Дева дивная проречения прозорливаго старца об Отроча́те, чудя́хуся о глаголанных о Нем. Мати же Его соблюда́ша вся глаголы сия́, слагающи в сердцы Своем. Тем же и мы, пророческим дивнаго Старца глаголом чудя́щеся, воззове́м те́пле ему такова́я:

Радуйся, пророче Божий, пророческаго дара богатно исполненный;

Радуйся, древних пророков удобре́ние и новых прови́дцев похвало.

Радуйся, яко страж верен, посреде́ двою́ Заве́тов, Ветхаго же и Новаго, на боже́ственной стражи поставленный;

Радуйся, отсюду мимошедшая и грядущая мира и рода человеческаго единым зрением ока согля́давый.

Радуйся, яко страж ве́рен, неусыпне бдя́й и стреги́й, прише́дшу Домовладыце Христу, абие во сре́тение исше́дый;

Радуйся, страсти Христовы еще Младенцу сущу Ему предуве́девый, и болезнь и тугу сердечную Матери Его предсказавый;

Радуйся, Симеоне, старче праведный, Богоприимче преблаженный.

Кондак 5

Боготе́чную звезду, предте́чу Божественнаго света, зрим тя, Богоприимче преблаженный. Сей бо, Егоже свет язы́ком быти возвестил еси́, возсия́ у́бо просвещение истины во всех язы́цех, от ни́хже и мы, светом Его просвещеннии, благодарне пети навыкохом Богу: Аллилуия.

Икос 5

Ви́десте очи мои спасение Твое, Владыко, е́же уготовал еси́ пред лицем всех людей, свет во откровение язы́ков и славу людей Твоих, Израиля, возопи́л еси, блаже́нне Симеоне, приемь на руку твоею Младенца Иисуса, Ему́же мы ныне, со страхом и любовию покланяющеся, воспеваем ти, яко Богоприимцу и пророку, пения таковая:

Радуйся, всему миру, иуде́ем же и е́ллином, спасение во Христе уготованное проповедавый;

Радуйся, людем во тме и сени смертней сидящим, свету возсияти им предвозвестивый.

Радуйся, высокомерие иудеев, мнивших, яко тех точию есть Царствие Божие, уничиживый;

Радуйся, и язы́ком спасение во Христе Иисусе благовестивый.

Радуйся, неверие ожесточе́нных иудеев предуве́девый;

Радуйся, спасение верою во Христа избранных от иудеев же и язык предуказавый.

Радуйся, Симеоне, старче праведный, Богоприимче преблаженне.

Кондак 6

Проповедник Богоносный пришествия Христова, всем чающим избавления во Израили был еси, Богоносе Симеоне. Оттоле бо начаша людие Божии веровати, яко приблизися к ним Царствие Божие, веровавше же пояху Богу: Аллилуия.

Икос 6

Возсия Иерусалиму и всей земли иудейстей просвещение истины светом благовестия твоего, праведный старче; се бо и праведная Анна пророчица видящи на руку́ твоею́ Младенца Боголепна и та разуме́в Духом, яко Сей есть прише́дый изба́вити Израиля, приступи в той час и испове́дашеся Господеви и глаголаше о Нем всем чающим избавления во Иерусалиме. Приступим у́бо и мы очищенным сердцем и умныма очи́ма, Богомладенца на руку́ ста́рчу держима зряще, воспойм сему таковая:

Радуйся, яко первый сре́тил еси́ обетова́ннаго Царя Израилева, испе́рва прише́дша во град Свой и в дом Отца Своего;

Радуйся, яко славу новаго Храма паче славы древняго, первый узре́л еси́.

Радуйся, яко всем чаявшим избавления, ча́янную ими утеху Израилеву я́ве указал еси́;

Радуйся, яко возсия́ти звезде от Иакова и востати человеку от Израиля, я́коже прорече Валаа́м, людем Твоим благовестил еси́.

Радуйся, яко благове́стием твоим сердца уповавших возвеселил еси́, малодушныя же и унывающия укрепил и утешил еси́;

Радуйся, яко свидетельством твоим о Христе и нас в вере и уповании утверждаеши.

Радуйся, Симеоне, старче праведный, Богоприимче преблаженне.

Кондак 7

Хотящу Симеону от нынешняго века преставитися прелестнаго, вдался еси яко Младенец тому, Владыко Господи, но позна́лся еси ему и Бог совершенный: темже удивися старец неизреченному Твоему снисхождению и радуяся возопи: Аллилуия.

Икос 7

Дивны дела Твоя, Господи, вопия́ше ветхий де́ньми старец, ко иже от него держимому Спасу мира. Аще и мнюся держати Тя яко Младенца, обаче не аз держу Тебе, но Ты держиши мя, яко Бог и Создатель всяческих, и яко Владыко живота и смерти, держиши мя и в животе сем, ве́тха су́ща старца. Отпусти у́бо мя ныне, по глаголу Твоему с миром, яко ви́десте очи мои спасение Твое. Те́мже мирное от земных отшествие святаго старца славяще, воззовем к нему такова́я:

Радуйся, яко клас зрелый пшеничный на землю, тако тихо старческую главу твою на ложе смерти склонивый;

Радуйся, яко путник дальним странствием утомленный, мирно сном смерти почи́вый.

Радуйся, многолетнее течение твое добре в вере и благочестии скончавый;

Радуйся, от временнаго сего жития в мире глубоце к вечному покою преставивыйся.

Радуйся, с надеждою скорого избавления от державы смертныя ко отцем твоим пресели́выйся;

Радуйся, во уповании жизни вечныя дух твой радостно Господеви предавый.

Радуйся, Симеоне, старче праведный, Богоприимче преблаженне.

Кондак 8

Странно Бога преве́чна, яко Младенца четыредесятодневна, на руку́ старчу держи́ма зря́ще, удивимся неизреченному Того нас ради истощанию и ум на небеса вознесши, благодарне воззовем к Нему: Аллилуия.

Икос 8

Весь еси желание и желаний краю сладчайший Иисусе, взываще праведный Симеон ко иже во объятиях его носиму Избавителю мира. Обаче, узрев Тя ныне Бога преве́чна, что восхощу прочее видети на земли: «Отпусти убо мя ныне раба Твоего, Владыко, да шед возвещу пришествие Твое во аде одержимым узником, с верою Тебе ожидающим, яко да и аз купно с ними изведе́н буду во обители Царствия Твоего, иде́же вижду славу Твою». Темже, блаженное преставление святаго старца поминающе, прославим его сердцем и усты возносимыми пе́нии си́ми:

Радуйся, благи́й ве́стниче Христов и во аде от века содержимым узником пришествие Его благовести́вый;

Радуйся, надеждою скораго избавления, ду́ши прародителей и пра́отцев возвесели́вый.

Радуйся, купно с ними Христом воскресшим, победителем смерти и ада, из обителей мрака изведе́нный;

Радуйся, с со́нмом избра́нных Божиих, в рай сладости во обителех небесных водворе́нный.

Радуйся, к сонму святых царей, пророков и первосвященников ветхозаветных сопричте́нный;

Радуйся, к блаженству святых небесных сил безплотных приобще́нный.

Радуйся, Симеоне, старче праведный, Богоприимче преблаженный.

Кондак 9

Всякое колено небесных и земных и преисподних поклонится о имени Иисусове, и всяк язык испове́сть, яко Господь Иисус Христос в славу Бога Отца. Веселися у́бо и радуйся, старче праведный, яко Сей есть, Егоже яко Младенца умалена на руку́ твоею прия́л еси, и Ему́же ныне, яко Богу с лики безплотных сил на небеси зове́ши: Аллилуия.

Икос 9

Вития многовещанныя недоуме́ют изрещи велию славу твою, святый Богоприимче Симеоне, е́юже прослави тя Христос Бог во Царствии славы Его. Предстоя́ бо близ Престола Святыя Троицы ку́пно с Пречи́стою Богородицею и Предтечею Иоанном, со дерзновением молишися о всех с верою к тебе притекающих и просящих твоего заступления и помощи; сего ради, славяще дивное прославление твое на небеси и на земли, вопием тебе таковая:

Радуйся, яко купно со святым Предтечею в неизреченней славе близ предстоиши Престолу Святыя Троицы;

Радуйся, Егоже на земли Младенца видел еси, Сего на небеси́ ныне со всеми святыми зря, радуешися.

Радуйся, яко со Христом, Егоже во объятиих твоих носил еси, ныне на небеси в вечней славе Его царствуеши;

Радуйся, яко с ли́ки ангелов на небеси трисвятою песнию Его воспеваеши.

Радуйся, яко велие дерзновение и́маши ко Господу, Егоже, Младенца, на руку́ твоею прие́мь, Бога исповедал еси́;

Радуйся, яко весь мир христианский великаго предстателя и хода́тая тя стяжа́.

Радуйся, Симеоне, старче праведный, Богоприимче преблаженне.

Кондак 10

Спасти хотя́й от заточения и уз праведнаго Петра Афонскаго, я́ве предста ему Богоприимец в темнице, со святителем Христовым Николаем, дивен виде́нием, честен образом, в ветхозаветнаго священства ефод облече́н, в руце же жезл златы́й имеяй. Темже удивися преподобный чудному видению сему, изведен же быв из темницы, радуяся возопи Богу: Аллилуия.

Икос 10

Царь превечный, дивнаго отсюду ходатая и крепкаго заступника показа нам – тебе, великий угодниче Божий Симеоне. Сам бо святитель Христов Николай, хотяй спасти преподобнаго, настави его прилежно вопити к тебе о заступлении и помощи, многомощен бо еси, глаголаше, у Бога и ве́лие дерзновение имаше к Нему.

Якоже убо преподобнаго Петра Афонскаго представ, спасл еси́, свободу и избавление от уз ему даровав, тако и нас в бедах и обстояниих су́щих не укосни́ спасати предстательством твоим, да зовем ти:

Радуйся, теплый молитвенниче о всех, с верою тебе призывающих;

Радуйся, скорый помощниче всех к твоему заступлению прибегающих.

Радуйся, яко великий во иерарсех святитель Христов Николай, многомощнейша ко Христу Богу предстателя тя указа;

Радуйся, яко явлься со святителем Николаем преподобному Петру Афонскому, чудесне того от уз и темницы свободил еси́.

Радуйся, яко сим его на стезю́ иноческаго жития́ наставил еси;

Радуйся, яко сим и нас в нуждах наших прибегати к твоему заступлению научил еси;

Радуйся, Симеоне, старче праведный, Богоприимче преблаженный.

Кондак 11

Пение умиле́нное приносит ти весь мир христианский, святый угодниче Божий Симеоне, великий же Новград славит тя, яко милостиваго избавителя своего от болезни и губительства смертнаго. Егда бо праведный гнев Божий пости́же отцы наша и болезнь смертная нападе́ на ня́, благоволил Бог явити людем своим цельбоносную икону твою, я́же и до днесь во обители и́ночестей светло сияет, благодать подающи исцелений всем с верою к тебе прибегающим, Богу же зовущим: Аллилуиа.

Икос 11

Светозарная свеща́ бывшим во тьме искушений и бед отцем нашим явися чудотворная икона святаго Богоприимца Симеона, паче чаяния надеждою спасения веселящи сердца их. Хотя бо спасти град от губительства смертнаго, предивно явися святый Архиепископу Ногородскому Ионе, и повеле́ храм обы́денный созда́ти во имя его, и ту святую икону его поставити, да источает исцеления людем, в покаянии с верою к ней прибегающим. Сего ради, праведно слышит от нас святый чудотворец благодарственная пения таковая:

Радуйся, града нашего стено и утверждение;

Радуйся, от смертоносныя язвы и губительных болезней благонадежное ограждение.

Радуйся, от напастей и бед скорое избавление;

Радуйся, от враг видимых и невидимых мощное защище́ние.

Радуйся, во всех благих крепкое вспоможе́ние;

Радуйся, о гресе́х наших теплое умилостивле́ние.

Радуйся, Симеоне, старче праведный, Богоприимче преблаженне.

Кондак 12

Благодать неоску́дных исцелений и источник неизсякаемых духовных даров и во грядущая людем оставити восхотев, Человеколюбец Господь дарова нам пречистую икону твою, святый Богоприимче Симеоне, от нея́же а́ки от Богоносных твоих рук, держащих Подателя всех благ Бога, мы ныне различная дарования приемлем, благодарне зовуще Ему: Аллилуия.

Икос 12

Поюще славим многомощное предста́тельство твое и крепкое заступление о нас грешных, святый Богоприимче Симеоне. Воистину бо стена нерушима и покров держа́вен еси граду и обители, в нейже от лет древних, яко звезда светозарная, возсия нам чудотворная икона твоя, к не́йже мы ныне припа́дающе и те́пле моля́щеся, тебе со слезами взываем си́це:

Радуйся, яко обитель тобою храни́ма, яко многоценное сокровище иму́ще честну́ю икону твою, благодарне о ней утешается и радуется;

Радуйся, яко хотящии благочестно жити в ней от искушений мира, плоти и диавола, покровом твоим огражда́еши.

Радуйся, яко добре труждающимся помощник крепок являешися;

Радуйся, яко скорбящим утешение, болящим исцеление, малодушествующим успокоение молитвами твоими подае́ши.

Радуйся, яко всяк в нужде ко святей иконе твоей прибегаяй, скорое утешение и благовременную помощь приемлет;

Радуйся, Богодарованное нам прибежище, надеждо, покров и заступление наше.

Радуйся, Симеоне, старче праведный, Богоприимче преблаженне.

Кондак 13

О великий угодниче Божий и Богоприимче Симеоне! Приими ныне малое сие, обаче от чистаго сердца приносимое тебе моле́ние наше, и яко многомощный предстатель ко Христу Богу, испроси нам оставление грехов и мирную кончину живота нашего, и вечныя, молитвами твоими, избави нас муки, о тебе вопиющих Богу: Аллилуиа.

Этот кондак читается трижды, затем 1-й икос «Ангел Господень…» и 1-й кондак «Избранный в благовестника…».

Молитва

О, великий угодниче Божий и Богоприимче Симеоне! При́зри на мя грешнаго, ко святей иконе твоей припа́дающа и просяща твоего заступления и помощи: скорбь бо обдержи́т мя от обстоя́щих мя ныне бед и зол, и утешения не и́мам многоболезненней души моей. Иска́х помощи от человек, и не обре́теся. Возопия́х ко Господу, и не услыша мя, аз прогневах пречистую благость Его беззаконьми моими, и множеством многих грехов моих преогорчи́х человеколюбную утробу Его. И кто ми ныне помощь яви́т; кто ми скорбь утолит; кто даст отраду и успокоение многомятежней душе моей? К тебе, великий угодниче Божий, прибегаю грешный и недостойный аз, ве́дый, яко ве́лие дерзновение и́маши ко Христу Богу и многомощен предстатель еси о всех, с верою к тебе прибегающих, и твоего заступления и помощи требующих. Моли́ убо Человеколюбца Господа, яко да простив ми безчисленная моя прегрешения, не отвратит милость Свою от мене, но яко благ и сострадателен, яви́т и мне безконечное Свое милосердие, и в лютем напастей и бед моих озлоблении подаст ми всесильную помощь Свою, и преогорче́нной душе моей ослабу, мир, укрепление, утешение и успокоение дарует ей. О великий угодниче Божий, вознеси Богоносныя ру́це твоя ко и́же во объятиих твоих носи́тися изволившему Христу Богу нашему и моли благость Его, да не отринет моления сердца моего недостоинства ради моего, но яви́т мне благовре́мение милость Свою во славу безконечных щедрот Своих и многомощнаго предстательства твоего, о не́мже подобает Ему всякая слава и благодарение купно со Отцем и Пресвятым Его Духом ныне и присно и во веки веков. Аминь.

Радуйся, Богоприимче старче Симеоне, во объятия прие́мый Спаса Господа, веселися и ты честная пророчице Анна, возвестившая пришествие в мир Христа Бога нашего, разрушившего державу вражию и подающаго нам ве́лию милость.

Молитва о в темницах и заточении сущих

Господи Иисусе Христе Боже наш, святаго апостола Твоего Петра от уз и темницы без всякаго вреда свободивый, приими от нас, недостойных раб Твоих, усердное моление сие́ и, простив нам вся согрешения наша, помяни рабов Твоих (или раба Твоего) имярек, в темницу всажде́нных (или всажде́ннаго), даруя им (или ему) оставление прегрешений их (или его), и молитвами святаго первоверховнаго апостола Петра, святаго праведнаго Симеона Богоприимца и святаго праведнаго Иосифа Прекраснаго, яко человеколюбец всесильною Твоею десницею от всякаго злаго обстоя́ния их (или его) изба́ви и на свободу изведи́. Яко милостив и человеколюбец Бог еси, и Тебе славу возсылаем Отцу и Сыну и Святому Духу, ныне и присно, и во веки веков. Аминь.

Молитва заключеннаго

Господи Боже, Создателю и Спасителю мой, благословенно да будет имя Твое святое! Благодарение и слава Тебе, Господи, о всех благи́х, яже прия́х от Тебе в житии сем!

Ныне же скорбь и болезнь обретох и имя Твое призываю. Поношения нападоша на мя в рове преисподнем, в те́мных и се́ни смертней. Скорблю о сем, и по сей скорби разумеваю, яко согреших пред Тобою, и по грехам моим приидоша на мя беды́. Ибо праведники Твои не унывающе и в темницах поя́ху Тебе, и во страданиих ра́довахуся. И аще беззакония на́зриши Господи, Господи, кто постойт? Яко несть человека, иже не согрешит. Но Ты, Господи, грехи всего мира носиши и покаянием очищаеши. Верую, яко и мене грешнаго не отвержеши от лица Твоего. За весь мир Единородный Сын Твой излия Свою Божественную кровь. Верую, яко и мене от грехов моих омыти может и хощет. Сего ради с Давидом глаголю: испове́м на мя беззаконие мое, Ты же, яко благ, остави нече́стие сердца моего. Страшуся суда и осуждения человеческаго, но наипаче да будет мне в страх Твой неумытный суд и вечное осуждение. Аще неправда возстанет на мя, дерзаю словом Давидовым молитися Тебе: услыши, Господи, правду мою и вонми суду моему, и правдою Твоею избави мя. Аще же неправду сотворих, милосердием Твоим неправду мою уврачу́й. Не попусти уклонитися сердцу моему во словеса лукавствия, к сокрытию истины и к ложному оправданию. Помози мне и уразумети и возненавидите неправду мою, возлюбите же правду и во истине обрести облегчение душе моей.

Облегчи бремя бедствия моего. А еже понести мне суждено, да понесу с терпением ради очищения грехов моих и ради умилостивления Твоего правосудия. Аще и стыд покрыет мене пред некими человеки, да потерплю со смирением, да умилостивлю Тебе, Господи, да не постыжен буду пред лицем всего мира на Страшнем Суде Твоем. Прихожду к Тебе скорбный и печальный, не лиши мене духовнаго утешения. Прихожду к Тебе омраченный, яви мне свет упования спасения. Припадаю к Тебе изнемогший, возстави и утверди мене благодатию Твоею. Паче же всего даруй мне желание и помози мне, Господи, творити во всем Твою волю, да в мире совести прославлю имя Твое святое Отца и Сына и Святаго Духа. Аминь.

Молитва к Божией Матери

О, Пресвятая Дево, Мати Господа и Спасителя моего! Вси человецы притекают к Тебе и никто притекаяй отходит от Тебе всуе, аще о добре просит. Един ли аз, грешник в темнице седяй, забвен буду от Тебе? Мене ли единаго молитву не услышиши? Мене ли, прибегающаго к Тебе, не приймеши под кров Твой? О, ника́коже помышляю сему быти! Понеже Матерь еси Спасителя погибающих грешников. Поне́же яко нет инаго Бога, разве Иисуса Христа, Сына Твоего, со Отцем и Святым Духом во едином Божестве покланя́емаго, тако несть иного у престола Божия ближайшаго ходатая, яко же Ты, Мати Божия! Матернее Твое моление много может ко благосердию Владыки. Пред Ним Тебе вся возможна суть. Сего ради, на Тя по Бозе все упование мое возлагаю. Сего ради, храню аз пречистый образ Твой во узилищи моем, памяту́яй близость Твою ко всем скорбящим и заключенным.

Приведи мою душу грешную к покаянию. Беззакония бо моя превзыдоша главу мою: колико досе́ле прогневах аз Бога моего лжами, хищениями, пиянством, крамолами, жестокосердием, безсовестием. Безпрестани согрешаю и в сей темнице леностию, мечтаниями, обманами, непокорством, досаждениями соузникам моим и развращением их, татьбами и роптанием на мою участь. Ктому не бысть у мене доныне ни слез, ни умиления, или же аз плаках токмо от досады моея. Примири убо мене, Благодатная, с Богом Сыном Твоим. Сподоби мя получити разрешение во всех гресех моих в тайне покаяния, и абие причаститися святаго Тела и Крове Сына Твоего. Помози ми отныне взненавидети злыя моя страсти и крепце воинствовати проти́ву греха; зане, аще в чесом и покаюся, по ма́лем часе́ та́яжде творю, и сице лжив пред Богом обретаюся. Испроси ми, Владычице Богородице, благодать прочее время живота моего в твердом покаянии скончати. Милующая грешники, не презри мене, перваго из них. Зриши моя беды, зриши мою горьку жизнь в сей темнице. Помози ми претерпети до конца позор мой, тесноту и прочия темничныя лишения, да не впаду в отчаяние, да не дерзну вознести хулы на промысл Божий, но токмо да скорблю и плачу о гресех моих, токмо от печали моея о чадах моих и сродниках, от них же разлуче́н есмь, да обращаюся ко утешению в молитве. Утеши моего отца и матерь и сродники, иже скорбят о мне, для них же аз содеяхся, яко мертв. Наипаче же, о человеколюбивая Мати, не лиши Твоего покровительства жену и чада моя, ихже оставих аз, яко преступный отец, зане они неповинни суть во гресех моих. Препитай их и сохрани здравы и богобоязненны. Даруй ми, напоследок, видети свободу и со слезами радости облобызати моих домашних. Из глубины души моея вопию к Тебе, Царице Небесная, от одного образа Твоего с предвечным Младенцем, на руку́ Твоею держи́мым, чувствуяй в сердце моем отраду: не отрини мене, буди ми Покровительница во всяких моих нуждах, во всяком моем страхе и унынии, днем и нощию, во здравии и болезни. Обле́гчи моя душевныя и телесныя скорби, яко Ты еси всех скорбящих радость. Милостива буди ми не зде токмо, но и тамо, в стране вечней. Не остави мене без Твоего заступления в день страшнаго втораго пришествия Господа моего. Ей, Пресвятая Богородице! Не забуди тогда моея веры, яже к Тебе, и недостойных моих молитв пред Тобою. Да тако, быв на вечныя времена помилован, в безконечныя же веки буду благодарить Тебе и славословите Отца и Сына и Святаго Духа. Аминь.

О благодати, дарованной Богом святому праведному Симеону Богоприимцу

Преподобный Петр Афонский, родом грек, служил воеводой в императорских войсках и жил в Константинополе. В 667 году во время войны с сирийцами святой Петр был взят в плен и заключен в крепости города Самары на реке Евфрате.

Долгое время он томился в темнице и размышлял о том, за какие грехи подвергся наказанию Божию. Святой Петр вспомнил, что однажды имел намерение оставить мир и уйти в монастырь, но так и не исполнил его. Он стал соблюдать в темнице строгий пост, усердно молиться и просил у святителя Николая чудотворца заступничества перед Богом. Святитель Николай явился святому Петру во сне и дал совет призывать на помощь святого Симеона Богоприимца. Укрепляя узника в терпении и надежде, святитель еще раз являлся ему во сне. В третий раз он явился вместе со святым Симеоном Богоприимцем наяву. Святой Симеон коснулся жезлом цепей святого Петра, и железо при этом растаяло, словно воск. Двери темницы раскрылись, и святой Петр вышел на свободу. Святой Симеон Богоприимец стал невидим, а святитель Николай проводил святого Петра до границы греческой земли. Напомнив об обете, святитель Николай также стал невидим.

Отсюда пошел обычай находящимся в заключении и в плену у врагов или их сродникам прибегать в молитвах к праведному Симеону Богоприимцу. Видно, что тому, кто сам был отпущен и кто говорил: «ныне отпущаеши раба Твоего…» дарована Божия благодать отпускать на свободу и других.

Content

Акафистник православной семьи
сост. Андрей Рогозянский

I. О преодолении скорбей и взаимных обид

Акафист Божией Матери пред иконой Ее, именуемой «Утоли моя печали»

О иконе Божией Матери «Утоли моя печали»

II. О мире между супругами

Акафист святым мученикам и исповедникам Гурию, Самону и Авиву Кондак 1

О святых мучениках и исповедниках Гурии, Самоне и Авиве

III. О супружеском неплодстве

Акафист святым и праведным Богоотцем Иоакиму и Анне

О святых праведных Иоакиме и Анне

IV. О даровании семье дома и при вхождении в новый дом

Акафист святому праведному Иосифу, обручнику Пресвятой Девы Марии Кондак 1

О святом праведном Иосифе Обручнике

V. Об успехах в учении детей

Акафист иже во святых отцу нашему Феодосию, архиепископу Черниговскому и всея России чудотворцу Кондак 1

О святителе Феодосии Черниговском

VI. О замужестве дочерей

Акафист святителю Николаю Чудотворцу

О святителе Николае Чудотворце

VII. В заботе об устройстве сыновей

Акафист святителю Митрофану, Воронежскому чудотворцу

О святителе Митрофане Воронежском

VIII. Об исцелении от недуга пьянства

Акафист Божией Матери пред иконой Ее, именуемой «Неупиваемая чаша»

О иконе Божией Матери «Неупиваемая Чаша»

IX. В скорби о находящихся в заключении или в плену

Акафист Праведному Симеону Богоприимцу

О благодати, дарованной Богом святому праведному Симеону Богоприимцу